Asafo Mi Nikɔtɔmahi, Nyɛ Tsɔse Nyɛmimɛ Nyumuhi | Kase\n“Nɔ́ tsuaa nɔ́ nɛ ngɛ je nɛ ɔ mi ɔ ngɛ e be.”—FIƐLƆ 3:1.\nMɛni he je nɛ e he hia kaa a tsɔse nyɛmimɛ nyumuhi ɔ?\nKe asafo mi nikɔtɔmahi tsɔse nyɛmimɛ nyumuhi ɔ, kɛ asafo ɔ náa he se ha kɛɛ?\nKe asafo mi nikɔtɔmahi ngɛ nyɛmimɛ nyumuhi tsɔsee ɔ, mɛni blɔ nɔ a maa gu kɛ kase Samuel?\n1, 2. Mɛni kpɔ mi nɔ hyɛli komɛ yɔse ngɛ asafohi fuu a mi?\nE PIƐ bɔɔ nɛ kpɔ mi nɔ hyɛlɔ ɔ kɛ asafo mi nikɔtɔma amɛ maa gbe kpe nɛ e kɛ mɛ ngɛ pee ɔ nya. Benɛ e hyɛ nyɛmimɛ nyumu nɛ ɔmɛ a hɛ mi kɛ kpe ɔ, e ná suɔmi nɛ mi wa kɛ ha mɛ, ejakaa a ngɛ mɔde bɔe wawɛɛ. A ti ni komɛ wa ngɛ jeha mi nɛ a ma nyɛ ma fɔ lɛ po. Se nɔ́ ko ngɛ lɛ haoe, nɛ jamɛ a nɔ́ ɔ he hia. E bi mɛ ke, “Nyɛmimɛ, anɛ nyɛ ngɛ nyɛmimɛ nyumuhi tsɔsee konɛ a nyɛ nɛ a tsu blɔ nya ní tsumihi fuu ngɛ asafo ɔ mi lo?” Asafo mi nikɔtɔma amɛ le kaa benɛ kpɔ mi nɔ hyɛlɔ ɔ ba slaa mɛ nyɔhiɔ ekpa nɛ be ɔ, e wo mɛ he wami kaa a ná deka kɛ tsɔse nyɛmimɛ nyumuhi nɛ ngɛ asafo ɔ mi ɔ. Nyagbe ɔ, asafo mi nɔkɔtɔma a kake ha heto ke, “Ngɛ anɔkuale mi ɔ, wa nyɛ we nɛ waa pee nɔ́ ko tsɔ ngɛ he.” Asafo mi nikɔtɔma kpa amɛ hu kplɛɛ nɔ jã.\n2 Ke asafo mi nɔkɔtɔma ji mo ɔ, eko ɔ, mo hu o ma de jã. Kpɔ mi nɔ hyɛli komɛ yɔseɔ kaa e he hia nɛ asafo mi nikɔtɔmahi fuu nɛ a ngɔ be fuu kɛ tsɔse nyɛmimɛ nihewi kɛ nyumuhi nɛ a wa konɛ a da níhi a nya ngɛ asafo ɔ mi. Se eko ɔ, enɛ ɔ peemi he maa wa wawɛɛ. Mɛni he je?\n3. (a) Mɛni Baiblo ɔ de nɛ tsɔɔ kaa e he hia nɛ wa tsɔse ni kpahi, nɛ mɛni he je nɛ e sa kaa wɔ tsuo wa bua nɛ jɔ jã peemi he? (Hyɛ sisi ningma.) (b) Mɛni he je nɛ eko ɔ, e maa ye ha asafo mi nikɔtɔma komɛ kaa a ma tsɔse nyɛmimɛ nyumuhi ɔ?\n3 Ke asafo mi nɔkɔtɔma ji mo ɔ, atsinyɛ jemi ko be he kaa o le kaa e sa kaa o ná deka kɛ tsɔse nyɛmimɛ nyumuhi. * (Hyɛ sisi ningma.) O le hu kaa loko asafohi nɛ a ngɛ mwɔnɛ ɔ, kɛ asafohi nɛ a ma tsɔ hwɔɔ se ɔ tsuo a he maa wa a, e he hia nɛ wa ná nyɛmimɛ nyumuhi fuu. (Kane Yesaya 60:22.) Baiblo ɔ tsɔɔ kaa e sa nɛ o “tsɔɔ ni kpahi” ní. (Kane 2 Timoteo 2:2.) Se kɛ̃ ɔ, e he ma nyɛ maa wa kaa o ma ná deka kɛ pee jã. E sa nɛ o tsu o weku mi bimɛ a hiami níhi a he ní kɛ ha mɛ, nɛ o tsu mo nitsɛ o ní tsumi hulɔ. E sa nɛ o tsu asafo ɔ mi hiami níhi kɛ ní kpahi hu nɛ a he hia a he ní. Akɛnɛ ní tsumihi fuu ngɛ he je ɔ, nyɛ ha nɛ wa susu nɔ́ he je nɛ e he hia kaa o ná deka kɛ tsɔse ni kpahi ɔ he nɛ waa hyɛ.\nKOO TO TSLE\n4. Be komɛ ɔ, mɛni he je nɛ asafo mi nikɔtɔmahi gblaa a nane si kaa a ma tsɔse nyɛmimɛ nyumuhi ɔ?\n4 Mɛni he je nɛ eko ɔ, e he maa wa ha nɔ ko kaa e ma ná deka kɛ tsɔse nyɛmimɛ nyumuhi ngɛ asafo ɔ mi ɔ? Eko ɔ, ni komɛ ma de ke: ‘Asafo ɔ mi ní tsumi komɛ ngɛ nɛ a he hia wawɛɛ nɛ e sa kaa a tsu he ní mla. Enɛ ɔ he ɔ, ke i tsɔse we nyɛmimɛ nyumuhi amlɔ nɔuu ɔ, lɔ ɔ be nɔ́ ko puɛe ngɛ asafo ɔ mi.’ Anɛ e ji anɔkuale lo? Eko ɔ, ní komɛ ngɛ nɛ e he maa hia kaa o tsu a he ní amlɔ nɔuu mohu lɛɛ, se ke o gbla o nane si ngɛ nyɛmimɛ nyumuhi a tsɔsemi he ɔ, e ma nyɛ maa ye asafo ɔ awi.\n5, 6. Mɛni wa ma nyɛ maa kase ngɛ bɔ nɛ e sa kaa lɔle kudɔlɔ ko nɛ hyɛ e lɔle nɔ ha a mi? Kɛ waa kɛ enɛ ɔ ma nyɛ maa to nyɛmimɛ nyumuhi nɛ a ma tsɔse mɛ ngɛ asafo ɔ mi ɔ he ha kɛɛ?\n5 Mo susu nɔ́ hetomi nɔ́ nɛ ɔ he nɛ o hyɛ. Lɔle kudɔlɔ le kaa loko e lɔle ɔ ma nyɛ ma tsu ní daa a, e he hia nɛ e tsake nu nɛ ngɛ lɔle ɔ mi ɔ kpamkpam. Se eko ɔ, e ma susu kaa pɛtloo nɛ e maa po kɛ wo lɔle ɔ mi ɔ he hia wawɛɛ pe lɔle ɔ mi nu nɛ e maa hi tsakee ɔ, ejakaa ke e pui pɛtloo wui lɔle ɔ mi ɔ, lɔle ɔ be nyɛe. Ke e be deka a, eko ɔ, e ma susu kaa e ma tsake nu ɔ pee se. Ke e tsakee we nu nɛ ngɛ lɔle ɔ mi ɔ po ɔ, lɔle ɔ ma nyɛ ma tsu ní be saii. Se enɛ ɔ kɛ haomi ma nyɛ maa ba. Ke e he hia kaa lɔle kudɔlɔ nɛ tsake nu nɛ ngɛ lɔle ɔ mi ɔ nɛ e pee we jã a, kɛ yaa kɛ yaa a, lɔle ɔ ma puɛ. Nyagbenyagbe ɔ, e ma puɛ be kɛ sika fuu kɛ dla lɔle ɔ. Mɛni enɛ ɔ tsɔɔ?\n6 Enɛ ɔ tsɔɔ kaa e sa nɛ asafo mi nikɔtɔmahi nɛ a tsu níhi nɛ a he hia a a he ní mla. Ke a pee we jã a, lɔ ɔ maa ye asafo ɔ awi. Kaa bɔ nɛ e sa nɛ lɔle kudɔlɔ nɛ po pɛtloo kɛ wo e lɔle mi ɔ, jã kɛ nɛ e sa kaa asafo mi nikɔtɔmahi nɛ a bɔ mɔde nɛ a ‘le níhi nɛ a he hia a mi tso.’ (Filipi Bi 1:10) Se eko ɔ, asafo mi nikɔtɔma komɛ kɛ a be tsuo tsuɔ níhi nɛ a he hia a he ní hluu po kaa a ná we deka kɛ tsɔse nyɛmimɛ nyumuhi. A ngɛ kaa lɔle kudɔlɔ ɔ nɛ e tsakee we e lɔle ɔ mi nu ɔ. Ke asafo mi nikɔtɔmahi tsɔse we nyɛmimɛ nyumuhi mla a, e maa su be nɛ a be nyɛmimɛ nyumuhi fuu nɛ a tsɔse mɛ náe konɛ a tsu níhi a he ní ngɛ asafo ɔ mi.\n7. Kɛ e sa kaa waa na asafo mi nikɔtɔmahi nɛ a náa deka kɛ tsɔseɔ nyɛmimɛ nyumuhi ɔ ha kɛɛ?\n7 Enɛ ɔ he ɔ, ko susu kaa e he hia we nɛ a tsɔse nyɛmimɛ nyumuhi amlɔ nɔuu. Asafo mi nikɔtɔmahi nɛ a hyɛɛ nɔ́ kɛ yaa tsitsaa nɛ a náa deka kɛ tsɔseɔ ni kpahi ɔ ngɛ nile, nɛ nyɛmimɛ nyumuhi kɛ yihi tsuo náa a he se. (Kane 1 Petro 4:10.) Mɛni blɔ nɔ asafo ɔ náa a he se ngɛ?\nNYƐƐ KƐ NYƐ BE NƐ TSU NÍ SAMINYA\n8. (a) Mɛni he je nɛ e sa kaa asafo mi nikɔtɔmahi nɛ a tsɔse ni kpahi ɔ? (b) Mɛni e he hia kaa asafo mi nikɔtɔmahi nɛ a ya sɔmɔɔ ngɛ hehi nɛ fiɛɛli fuu a he hia ngɛ ɔ nɛ a pee? (Hyɛ daka nɛ ji, “ Ní Tsumi Ko Nɛ He Hia.”)\n8 E sa nɛ asafo mi nikɔtɔmahi nɛ a ngɛ níhi a si kpami wawɛɛ po ɔ, nɛ a ba a he si, nɛ a le kaa ní tsumihi fuu ngɛ nɛ ke a bɔni bwɔmi pɛ a be nyɛe ma tsu hu. (Mika 6:8) Jehanɛ se hu ɔ, e sa nɛ asafo mi nikɔtɔmahi nɛ a le kaa ‘be yayami ma nyɛ ma ba ná mɛ tlukaa’ nɛ lɔ ɔ ma ha nɛ e maa ye ha mɛ kaa a ma tsu a blɔ nya ní tsumihi. (Fiɛlɔ 9:11, 12; Yakobo 4:13, 14) Enɛ ɔ he ɔ, akɛnɛ a suɔ Yehowa we bi nɛ a susuɔ a he he je ɔ, a bɔɔ mɔde wawɛɛ nɛ a tsɔɔ nyɛmimɛ nihewi níhi nɛ a kase jehahi babauu nɛ be ɔ.—Kane La 71:17, 18.\n9. Mɛni maa ba hwɔɔ se nɛ lɔ ɔ he ɔ, e he hia kaa a tsɔse nyɛmimɛ nyumuhi?\n9 Jehanɛ se hu ɔ, asafo ɔ náa asafo mi nikɔtɔmahi nɛ a tsɔseɔ nyɛmimɛ nyumuhi ɔ a he se, ejakaa lɔ ɔ haa nɛ asafo ɔ he waa. Tsɔsemi nɛ ɔ dlaa nyɛmimɛ nyumuhi fuu konɛ a ye bua nɛ kake peemi nɛ hi nyɛmimɛ a kpɛti ngɛ asafo ɔ mi, nɛ a nyɛ nɛ a ye Mawu anɔkuale. Enɛ ɔ he hia ngɛ nyagbe ligbi nɛ ɔmɛ a mi, nɛ e he maa hia ngɛ haomi ngua a nɛ ma a hu mi. (Ezekiel 38:10-12; Mika 5:5, 6) Enɛ ɔ he ɔ, asafo mi nikɔtɔmahi nɛ wa suɔ, nyɛ ná deka kɛ tsɔse nyɛmimɛ nyumuhi. Nyɛɛ je sisi kɛ je mwɔnɛ ɔ.\n10. Mɛni eko ɔ, e ma bi nɛ asafo mi nɔkɔtɔma ko nɛ e pee konɛ e ná be kɛ tsɔse nyɛmimɛ nyumuhi?\n10 Wa le kaa nyɛ be deka kulaa, ejakaa nyɛ tsuɔ níhi nɛ a he hia ngɛ asafo ɔ mi ɔ a he ní. Enɛ ɔ he ɔ, e ma nyɛ ma bi nɛ nyɛɛ ngɔ be nɛ nyɛɛ kɛ tsuɔ jamɛ a ní ɔmɛ a he ní ɔ eko kɛ tsɔse nyɛmimɛ nyumuhi. (Fiɛlɔ 3:1) Jã nɛ nyɛ maa pee ɔ, maa tsɔɔ kaa nyɛɛ kɛ nyɛ be ngɛ ní tsue saminya, nɛ asafo ɔ ma ná he se hwɔɔ se.\nMO DLA NÍ KASELƆ Ɔ TSUI\n11. (a) Mɛni sa kadimi ngɛ nɔ́ nɛ asafo mi nikɔtɔmahi nɛ a je ma slɔɔtoslɔɔtohi a nɔ ɔ de ngɛ nyɛmimɛ nyumuhi a tsɔsemi he ɔ he? (b) Ngɛ Abɛ 15:22 ɔ nya a, mɛni he je nɛ e he hia nɛ wa susu munyuhi nɛ asafo mi nikɔtɔma kpahi tu ɔ he ɔ?\n11 Asafo mi nikɔtɔma komɛ nyɛ nɛ a tsɔse nyɛmimɛ nyumuhi nɛ a ngɛ babauu tsue ngɛ asafo ɔ mi. Lingmi nɛ ɔ, a bi mɛ blɔ nɔ nɛ a gu kɛ pee jã. * (Hyɛ sisi ningma.) E ngɛ mi kaa a je ma ekpaekpahi a nɔ mohu lɛɛ, se mɛ tsuo a gbi kɔ. Mɛni enɛ ɔ tsɔɔ? E tsɔɔ kaa ngɛ ‘asafo tsuaa asafo mi ngɛ he tsuaa he’ ɔ, ke a da Baiblo ɔ nɔ kɛ tsɔse nɔ ko ɔ, nɔ ɔ náa he se. (1 Korinto Bi 4:17) Enɛ ɔ he ɔ, ngɛ munyu nɛ ɔ kɛ munyu nɛ wa maa kase kɛ nyɛɛ enɛ ɔ se ɔ mi ɔ, wa ma susu ní komɛ nɛ asafo mi nikɔtɔma nɛ ɔmɛ de ɔ a he. (Abɛ 15:22) Amlɔ nɛ ɔ, wa ma tsɛ asafo mi nikɔtɔma amɛ ke tsɔɔli, nɛ wa ma tsɛ nyɛmimɛ nyumuhi nɛ a ngɛ mɛ tsɔsee ɔ hu ke ní kaseli.\n12. Mɛni e he hia kaa tsɔɔlɔ ko nɛ e pee, nɛ mɛni he je?\n12 Kekleekle ɔ, e he hia nɛ tsɔɔlɔ ɔ nɛ dla ní kaselɔ ɔ tsui. Mɛni he je nɛ enɛ ɔ he hia a? Kaa bɔ nɛ e he hia kaa ngmɔ hulɔ nɛ dla zugba a loko e du ní ɔ, jã kɛ̃ nɛ e he hia nɛ tsɔɔlɔ ɔ hu nɛ dla ní kaselɔ ɔ tsui loko e tsɔɔ lɛ ní hehi. Mɛni blɔ nɔ tsɔɔlɔ ko maa gu kɛ dla e ní kaselɔ ko tsui? E ma nyɛ maa kase tsɔɔli kpakpahi nɛ a hi si blema a. A ti nɔ kake ji gbalɔ Samuel.\n13-15. (a) Mɛni Yehowa de Samuel kaa e pee? (b) Mɛni blɔ nɔ Samuel gu kɛ dla Saul tsui kɛ ha ní tsumi ehe nɛ a kɛ maa wo e dɛ ɔ? (Moo hyɛ foni nɛ ngɛ ní kasemi ɔ sisije ɔ.) (d) Mɛni he je nɛ mwɔnɛ ɔ, e sa kaa asafo mi nikɔtɔmahi nɛ a susu nɔ́ nɛ Samuel pee ɔ he ɔ?\n13 Ligbi ko ɔ, Yehowa de gbalɔ Samuel kaa e pee nɔ́ ko. Jamɛ a be ɔ mi ɔ, Samuel bwɔ. Nɔ́ nɛ ɔ ya nɔ maa pee jeha 3,000 ji nɛ ɔ. Yehowa de lɛ ke: “Hwɔɔ, maa pee be nɛ ɔ mi ɔ, ma tsɔ nyumu ko nɛ je Benyamin wɛtso ɔ mi kɛ ba o ngɔ. Moo pɔ lɛ nu nɛ e ba ye ganɔ ngɛ ye ma, Israel ɔ nya.” (1 Samuel 9:15, 16) Yehowa suɔ kaa Samuel nɛ pɔ nɔ kpa ko nu konɛ nɔ ɔ nɛ nyɛɛ Israel ma a hɛ mi. Enɛ ɔ ha nɛ Samuel na kaa e be Israel ma a hɛ mi nyɛɛe hu. E le kaa e he maa hia nɛ e dla nɔ ɔ kɛ ha ní tsumi ehe nɛ a kɛ ma e dɛ womi ɔ, enɛ ɔ he ɔ, e susu e yi mi nɛ e ná juɛmi ko.\n14 E nɔ jena a, Samuel kɛ Saul kpe, nɛ Yehowa de Samuel ke: ‘Nyumu ɔ ji nɛ ɔ nɛ.’ Amlɔ nɔuu ɔ, Samuel tsu e yi mi tomi ɔ he ní. E pee nɔ́ ko nɛ ma ha nɛ e ná Saul he blɔ konɛ a sɛɛ ní. Samuel ngmɛ Saul kɛ e tsɔlɔ ɔ okplɔɔ. E ha mɛ sɛ̃ ngɛ okplɔɔ ɔ yi, nɛ e ha mɛ lo kpɔ kpakpa. Samuel de Saul ke: “Moo ye, ejakaa i je blɔ ngɔ to ha mo nɛ o ba ye kikɛmɛ a be nɛ ɔ.” Benɛ a ye ní ɔ ta a, Samuel kɛ Saul ho e we mi ya. Benɛ a ngɛ blɔ nɔ kɛ yaa a, mɛ ni enyɔ ɔmɛ a sɛɛ ní kɛ bua jɔmi. Benɛ a ya su Samuel we ɔ mi ɔ, a kuɔ kɛ ho tsu ɔ yi mi ya. Samuel kɛ Saul sɛɛ ní ngɛ “tsu ɔ yi mi” hluu kɛ ya si benɛ a ya hwɔ si. E nɔ jena a, Samuel pɔ Saul nu, e fĩɔ e nya he, nɛ e ha lɛ blɔ tsɔɔmihi fuu. Lɔ ɔ se ɔ, Saul je, nɛ e dla e he kɛ ha níhi nɛ maa ya nɔ pee se ɔ.—1 Samuel 9:17-27; 10:1.\n15 Samuel pɔ Saul nu konɛ Saul nɛ nyɛɛ ma a hɛ mi. Ngɛ anɔkuale mi ɔ, enɛ ɔ ngɛ ekpa kulaa ngɛ nyɛminyumu ko nɛ a ma tsɔse lɛ konɛ e ba pee asafo mi nɔkɔtɔma aloo asafo mi sɔmɔlɔ ɔ he. Se kɛ̃ ɔ, asafo mi nikɔtɔmahi ma nyɛ maa kase níhi fuu nɛ a he hia ngɛ bɔ nɛ Samuel plɛ kɛ dla Saul tsui ha a mi. Nyɛ ha nɛ wa susu ní nɛ ɔmɛ a kpɛti enyɔ a he nɛ waa hyɛ.\nTSƆƆLI NƐ A JEƆ A TSUI MI KƐ TSƆƆ NÍ NƐ A JI HUƐMƐ KPAKPAHI HULƆ\n16. (a) Benɛ Israel bi ɔmɛ de Samuel kaa e wo matsɛ ha mɛ ɔ, kɛ Samuel pee e ní ha kɛɛ? (b) Kɛ Samuel pee e ní ha kɛɛ benɛ Yehowa de lɛ ke e pɔ Saul nu ɔ?\n16 Moo je o tsui mi, ko lilaa si. Sisije ɔ, benɛ Samuel ná le kaa Israel bi ɔmɛ ngɛ hlae nɛ adesa nɛ ye a nɔ matsɛ ɔ, e gba e nya nɛ e susu kaa a je e se. (1 Samuel 8:4-8) Samuel sume kaa e maa wo matsɛ ha mɛ, enɛ ɔ he ɔ, Yehowa de lɛ si etɛ kaa e bu ma bi ɔmɛ tue. (1 Samuel 8:7, 9, 22) E ngɛ mi kaa Samuel bua juɛ nɔ́ nɛ ma bi ɔmɛ ngɛ bie kaa e pee ha mɛ ɔ he lɛɛ, se e ji nɔ nɛ ma ba da e nane mi ɔ he hunga, nɛ e ná we e he abofu hulɔ. Benɛ Yehowa de Samuel kaa e ya pɔ Saul nu ɔ, Samuel tui tsle kulaa. E je e tsui mi nɛ e bu tue, pi kaa e sa kaa e pee jã kɛkɛ he je nɛ e pee jã ngɛ, se mohu suɔmi nɛ e ngɛ ha Yehowa a he je.\nTsɔɔli, ke nyɛ be deka po ɔ, nyɛ ná be kɛ ha ní kaselɔ ɔ\n17. Mwɔnɛ ɔ, mɛni asafo mi nikɔtɔmahi peeɔ kɛ kaseɔ Samuel, nɛ mɛni haa nɛ a náa bua jɔmi?\n17 Mwɔnɛ ɔ, asafo mi nikɔtɔmahi fuu nɛ a ngɛ níhi a si kpami ɔ kase Samuel nɛ a je suɔmi mi nɛ a tsɔse nyɛmimɛ nyumu kpahi. (1 Petro 5:2) Asafo mi nikɔtɔma nɛ ɔmɛ jeɔ a tsui mi nɛ a tsɔɔ nyɛmimɛ nyumuhi ní, nɛ a yi gbeye kaa a kɛ a blɔ nya ní tsumi ɔmɛ ekomɛ maa wo nyɛmimɛ nyumu nɛ ɔmɛ a dɛ. Mohu ɔ, a naa mɛ kaa a he hia wawɛɛ, nɛ a ji nihi nɛ a ma nyɛ maa ‘piɛɛ a he kɛ tsu’ asafo ɔ mi hiami níhi a he ní. (2 Korinto Bi 1:24; Hebri Bi 13:16) Ke asafo mi nikɔtɔma nɛ ɔmɛ nɛ a fo we mɛ pɛ a nɔ́ mi ɔ na kaa ní kaseli ɔmɛ kɛ nyɛmihi nɛ a ngɛ ɔ ngɛ Yehowa we bi ye buae ɔ, a bua jɔɔ.—Bɔfo Ɔmɛ A Ní Tsumi 20:35.\n18, 19. Mɛni blɔ nɔ asafo mi nɔkɔtɔma ko maa gu kɛ dla ní kaselɔ ko tsui, nɛ mɛni he je nɛ enɛ ɔ he hia?\n18 Moo pee a huɛ, koo pee tsɔɔlɔ kɛkɛ. Benɛ Samuel kɛ Saul kpe ɔ, jinɛ Samuel ko nyɛ plɛ nu kɛ pue Saul yi mi amlɔ nɔuu konɛ e kɛ pɔ lɛ nu kaa matsɛ. Jinɛ e ko nyɛ pee jã mohu lɛɛ, se ke e pee jã a, matsɛ ehe ɔ ko nyɛ we Mawu we bi a hɛ mi nyɛɛmi. Samuel ngɔ be kɛ dla Saul tsui kɛ ha ní tsumi ehe nɛ a kɛ maa wo e dɛ ɔ. Loko e maa pɔ Saul nu ɔ, e kɛ lɛ bla kɛ ye ní, nɛ a slaa si, nɛ a sɛɛ ní be kɛkɛɛ, nɛ a jɔɔ a he po. Samuel mlɛ nɛ e pɔ Saul nu ngɛ be nɛ sa mi.\nJa o kɛ nihi bɔ huɛ loko o ma nyɛ ma tsɔse mɛ (Hyɛ kuku 18, 19)\n19 Mwɔnɛ ɔ hu jã ji bɔ nɛ e ji. Loko asafo mi nɔkɔtɔma ko ma tsɔse nyɛminyumu ko ɔ, e sa nɛ e bɔ mɔde nɛ e kɛ lɛ nɛ bɔ huɛ. Akɛnɛ e slo si fɔfɔɛ, kɛ bɔ nɛ nihi peeɔ a ní ha ngɛ ma tsuaa ma nɔ he je ɔ, e slo nɔ́ nɛ asafo mi nɔkɔtɔma tsuaa asafo mi nɔkɔtɔma maa pee konɛ e ha ní kaselɔ ɔ tsui nɛ nɔ e mi. Se kɛ̃ ɔ, ngɛ he saisaa nɛ o ngɛ ɔ, ke o be deka po ɔ, mo ná be kɛ ha ní kaselɔ ɔ. Ke o pee jã a, e maa na kaa o buɔ e he akɔtaa. (Kane Roma Bi 12:10.) Ngɛ anɔkuale mi ɔ, ke o jeɔ suɔmi mi nɛ o susuɔ ní kaseli ɔmɛ a he ɔ, a bua jɔɔ wawɛɛ nitsɛ.\n20, 21. (a) Kɛ o maa kale tsɔɔlɔ kpakpa ha kɛɛ? (b) Mɛni wa maa kase ngɛ munyu nɛ nyɛɛ se ɔ mi?\n20 Ngɛ anɔkuale mi ɔ, tsɔɔlɔ kpakpa suɔ kaa e ma tsɔse nihi. Se e sa nɛ e ná suɔmi kɛ ha nɔ nɛ e ngɛ lɛ tsɔsee ɔ hulɔ. (Kɛ to Yohane 5:20 ɔ he.) Mɛni he je nɛ enɛ ɔ he hia? Ejakaa ke ní kaselɔ ɔ le kaa o susuɔ e he wawɛɛ ɔ, e maa je e tsui mi kɛ kase nɔ́ nɛ o ngɛ lɛ tsɔɔe ɔ. Enɛ ɔ he ɔ, asafo mi nikɔtɔmahi, nyɛɛ bɔ mɔde nɛ nyɛɛ kɛ nyɛ ní kaseli ɔmɛ nɛ bɔ huɛ, se pi ní kɛkɛ nɛ nyɛ maa tsɔɔ mɛ.—Abɛ 17:17; Yohane 15:15.\n21 Ke asafo mi nɔkɔtɔma ko dla ní kaselɔ ko tsui ta a, e ma nyɛ ma bɔni lɛ tsɔsemi. Mɛni blɔhi a nɔ nɛ asafo mi nɔkɔtɔma a maa gu kɛ pee jã? Wa ma susu enɛ ɔ he ngɛ munyu nɛ nyɛɛ se ɔ mi.\n^ kk. 3 A ngma munyu nɛ ɔ kɛ munyu nɛ wa maa kase kɛ nyɛɛ enɛ ɔ se ɔ kɛ ha asafo mi nikɔtɔmahi titli. Se e sa nɛ nɔ tsuaa nɔ nɛ kase nɔ́ ko kɛ je mi. Mɛni he je? Ejakaa munyu nɛ ɔmɛ maa ye bua nyɛmimɛ nyumuhi tsuo konɛ a nu sisi kaa e he hia nɛ a tsɔse mɛ konɛ a tsu babauu ngɛ asafo ɔ mi. Ke a tsɔse nyɛmimɛ nyumuhi fuu konɛ a da níhi a nya ngɛ asafo ɔ mi ɔ, nɔ tsuaa nɔ ma ná he se.\n^ kk. 11 Nyɛmimɛ nikɔtɔma nɛ ɔmɛ je Australia, Bangladesh, Belgium, Brazil, France, French Guiana, Japan, Korea, Mexico, Namibia, Nigeria, Réunion, Russia, South Africa, kɛ United States.\nNí Tsumi Ko Nɛ He Hia\nNYƐMIMƐ nyumuhi kɛ yihi nɛ a ngɛ je kɛ wɛ ɔ hiaa kɛ ya sɔmɔɔ ngɛ asafohi nɛ fiɛɛli fuu a he hia ngɛ mi ɔ mi. A bɔɔ mɔde wawɛɛ nɛ a fiɛɛɔ sane kpakpa a nɛ a tsɔɔ nihi ní. Se loko a maa kpale kɛ ho a mahi a mi ya a, mɛni e sa kaa a pee? Ngɛ hehi fuu ɔ, eko ɔ, nyɛmimɛ nyumuhi nɛ a tsɔse mɛ nɛ a ma nyɛ maa da níhi a nya ngɛ asafo ɔ mi ɔ a he pi. Enɛ ɔ he ɔ, ke o ji asafo mi nɔkɔtɔma nɛ o hia kɛ ya je he ko nɛ fiɛɛli fuu a he hia ngɛ ɔ, e he hia wawɛɛ nɛ o tsɔse nyɛmimɛ nyumuhi nɛ a ngɛ jamɛ a asafo ɔ mi ɔ konɛ a nyɛ nɛ a da níhi a nya.\nNí kaselɔ ko tsui nɛ a ma dla: Yemi kɛ buami nɛ a kɛ ma ha nyɛmi nyumu ko konɛ e ná suɔmi kaa e maa kase ní hehi. Tsɔɔlɔ ɔ peeɔ jã kɛ guu deka nɛ e náa nɛ e kɛ ní kaselɔ ɔ bɔɔ huɛ ɔ nɔ. E sa nɛ tsɔɔlɔ ɔ nɛ ha nɛ ní kaselɔ ɔ tsui nɛ e nɔ e mi, nɛ e na kaa e buu e he akɔtaa


Ngɔɔ O Haomi Ɔmɛ Tsuo Kɛ Fɔ Yehowa Nɔ—1 Petro 5:17 | Kase\n‘Nyɛɛ ngɔ nyɛ haomi ɔmɛ tsuo ngɔ fɔ Yehowa nɔ; ejakaa lɛ nɛ e hyɛɛ nyɛ nɔ.’—1 PET. 5:7.\nLAHI: 38, 23\nNgɛ mɛni blɔ nɔ nɛ Mawu Munyu ɔ ma nyɛ maa ye bua wɔ konɛ wa ko pee yeyeeye tsɔ?\nMɛni wa ma nyɛ maa pee konɛ wa ná “Mawu he jɔmi” ɔ?\nNgɛ mɛni blɔ nɔ nɛ asafo ɔ ma nyɛ maa ye bua mo konɛ o ko pee yeyeeye tsɔ?\n1, 2. (a) Mɛni he je nɛ ke wa pee yeyeeye ɔ, e sɛ nɛ e pee wɔ nyakpɛ ɔ? (Moo hyɛ foni nɛ ngɛ ní kasemi ɔ sisije ɔ.) (b) Mɛni he wa ma susu ngɛ munyu nɛ ɔ mi?\nMWƆNƐ Ɔ, wa ngɛ je nɛ haomi hyi lɛ tɔ mi. Satan Abosiami mi mi fu wawɛɛ nɛ “e ngɛ nyɛɛe kɛ ngɛ yae kɛ ngɛ bae kaa jata nɛ ngɛ huae, nɛ ngɛ nɔ ko hlae nɛ e tsɔtslɔɔ e mi.” (1 Pet. 5:8; Kpoj. 12:17) Enɛ ɔ he ɔ, e be nyakpɛ kaa be komɛ ɔ, wɔ nɛ wa ji Mawu sɔmɔli po wa peeɔ yeyeeye. Yehowa sɔmɔli anɔkualetsɛmɛ komɛ kaa Matsɛ David po “na nɔ́” be komɛ. (La 13:2) Mo kai kaa ngɛ bɔfo Paulo hu blɔ fami ɔ, ‘asafo ɔmɛ a he susumi pee kaa tlomi ngɛ e nɔ daa ligbi.’ (2 Kor. 11:28) Se ke wa pee yeyeeye ɔ, mɛni wa ma nyɛ maa pee?\n2 Wa hiɔwe Tsɛ nɛ e ngɛ suɔmi ɔ ye bua e sɔmɔli nɛ a hi si blema a, nɛ mwɔnɛ ɔ hu ɔ, ke wa pee yeyeeye aloo wa hao ɔ, e woɔ wa bua bɔ nɛ sa. Baiblo ɔ wo wɔ he wami ke: “Nyɛɛ ngɔ nyɛ haomi ɔmɛ tsuo ngɔ fɔ e nɔ; ejakaa lɛ nɛ e hyɛɛ nyɛ nɔ.” (1 Pet. 5:7) Se mɛni blɔ nɔ wa ma nyɛ maa gu kɛ pee jã? Ha nɛ wa susu blɔ eywiɛ komɛ a he nɛ waa hyɛ. (1) Wa ma nyɛ maa sɔle kɛ je wa tsui mi, (2) wa ma nyɛ maa kane Mawu Munyu ɔ nɛ ji Baiblo ɔ nɛ wa pue wa yi mi tɛ ngɛ he, (3) wa ma nyɛ ma bi Yehowa konɛ e ha wɔ e mumi klɔuklɔu ɔ, nɛ (4) waa kɛ nɔ ko nɛ wa heɔ lɛ yeɔ ma nyɛ maa sɛɛ wa nyagba a he ní. Benɛ wa ngɛ níhi eywiɛ nɛ ɔmɛ a he susue ɔ, moo hyɛ kaa o ma nyɛ ma yɔse ní komɛ nɛ o ma nyɛ maa pee lo.\n‘NGƆƆ O HAOMI ƆMƐ KƐ HA YEHOWA’\n3. Kɛ o ma plɛ kɛ ‘ngɔ o haomi ɔmɛ kɛ ha Yehowa’ kɛ gu sɔlemi nɔ ha kɛɛ?\n3 Kekleekle nɔ́ nɛ wa ma nyɛ maa pee ji kaa wa maa je wa tsui mi kɛ sɔle ha Yehowa. Ke o kɛ nyagbahi aloo haomihi ngɛ kpee, aloo o pee yeyeeye ɔ, moo je o tsui mi nɛ o fa kue ha o hiɔwe Tsɛ nɛ ngɛ suɔmi ɔ. La polɔ David kpa Yehowa pɛɛ ke: “Mawu, bu ye kue fami ɔ tue.” Lɔ ɔ se ɔ, e de ngɛ jamɛ a la a nɔuu mi ke: ‘Ngɔɔ o haomi ɔmɛ kɛ ha Yehowa, nɛ e maa bu o he.’ (La 55:1, 22) Ke o je o tsui mi kɛ sɔle ha Yehowa, nɛ o pee nɔ́ fɛɛ nɔ́ nɛ o ma nyɛ kɛ tsu nyagba a he ní ɔ, lɔ ɔ maa ye bua mo wawɛɛ pe nɛ o maa hao. Se kɛ sɔlemi ma plɛ kɛ ye bua mo ha kɛɛ konɛ o ko pee yeyeeye tsɔ?—La 94:18, 19.\n4. Ke wa pee yeyeeye ɔ, mɛni blɔ nɔ nɛ sɔlemi yeɔ bua wɔ ngɛ?\n4 Kane Filipi Bi 4:6, 7. Ke wa jeɔ wa tsui mi kɛ sɔleɔ kɛ haa Yehowa daa a, e maa bu wɔ tue. Ngɛ mɛni blɔ nɔ? E maa ye bua wɔ konɛ wa tsui he nɛ jɔ, nɛ wa je susumihi nɛ dɛ kɛ je wa juɛmi kɛ wa tsui mi. Nihi fuu ná enɛ ɔ mi níhi a si kpami, nɛ a ma nyɛ maa ye he odase. Mawu ha we nɛ a pee yeyeeye loo a ye gbeye, mohu ɔ, e ha nɛ a ná tue mi jɔmi nɛ adesahi a juɛmi kpi he. Eko ɔ, mo hu o ná jamɛ a níhi a si kpami ɔ. Enɛ ɔ he ɔ, “Mawu he jɔmi” ɔ ma nyɛ maa ye bua mo konɛ o da nyagba amɛ a nya. O ma nyɛ ma ná hɛ kɛ nɔ fɔmi kulaa ngɛ Yehowa si womi nɛ ɔ mi: “Ko ha nɛ nɔ́ ko nɛ wo o he gbeye. Imi ji o Mawu ɔ nɛ! Ma wo mo he wami; ma piɛ o he.”—Yes. 41:10.\nMAWU MUNYU Ɔ HAA NƆ TUE MI JƆMI\n5. Ngɛ mɛni blɔ nɔ nɛ Mawu Munyu ɔ ma nyɛ ma ha nɛ wa ná tue mi jɔmi?\n5 Blɔ enyɔne nɛ wa ma nyɛ maa gu nɔ kɛ ná tue mi jɔmi ji kaa wa maa kane ngmami komɛ ngɛ Baiblo ɔ mi nɛ wa pue wa yi mi tɛ ngɛ a he. Mɛni he je nɛ enɛ ɔ he hia? Blɔ tsɔɔmihi ngɛ Baiblo ɔ mi nɛ ma nyɛ maa ye bua wɔ konɛ wa ko pee yeyeeye, aloo wa ko pee yeyeeye tsɔ, aloo waa da yeyeeye peemi nya. Mo kai kaa Mawu Munyu ɔ ma nyɛ maa ye bua wɔ, nɛ e ma nyɛ maa wo wa bua, ejakaa munyuhi nɛ ngɛ mi ɔ je wa Bɔlɔ nɛ ngɛ juɛmi saminya a ngɔ. Ke o pueɔ o yi mi tɛ ngɛ Mawu susumihi a he nyɔ kɛ pia, nɛ o susuɔ blɔ tsɔɔmihi nɛ a ngɛ Baiblo ɔ mi nɛ o ma nyɛ kɛ ma tsu ní ɔ he ɔ, e maa wo mo he wami wawɛɛ nitsɛ. Yehowa ngɔ e Munyu ɔ nɛ wa maa kane ɔ kɛ to wa he nɛ maa ‘wa nɛ waa pee kã’ a he, se pi nɛ wa maa ‘nu sawale, nɛ wa nine mi nɛ je wu.’—Yosh. 1:7-9.\n6. Kɛ Yesu munyu ɔ ma plɛ kɛ ye bua wɔ ha kɛɛ?\n6 Wa naa Yesu munyu nɛ woɔ nɔ bua a ngɛ Mawu Munyu ɔ mi. Munyuhi nɛ e tu, kɛ níhi nɛ e tsɔɔ ɔ wo e tue buli ɔmɛ a bua. Yesu ha nɛ nihi nɛ a ngɛ tsui yee ɔ a tsui he jɔ, e wo nihi nɛ a gbɔjɔ ɔ he wami, nɛ e wo nihi nɛ a hao ɔ hu a bua. Enɛ ɔ ha nɛ nihi fuu hɛ mɛ kɛ su e he. (Kane Mateo 11:28-30.) Yesu je suɔmi mi nɛ e susu nihi a he, nɛ e ha mɛ a mumi mi hiami níhi, kɛ a he lo nya hiami níhi. (Mar. 6:30-32) Mwɔnɛ ɔ hu ɔ, Yesu yeɔ bua wɔ kaa bɔ nɛ e wo si kaa e maa pee ɔ. Yesu ye bua e bɔfohi nɛ e kɛ mɛ tsu ní ɔ, nɛ jã nɔuu nɛ e yeɔ bua wɔ mwɔnɛ ɔ. E he hia we kaa wa maa na Yesu kɛ wa hɛngmɛ loko wa maa na kaa e ngɛ wɔ ye buae. Yesu ngɛ matsɛ yee ngɛ hiɔwe, nɛ e naa wɔ mɔbɔ daa. Enɛ ɔ he ɔ, ke o hao ɔ, e maa ‘wo mo he wami’ nɛ e ‘maa ye bua mo ngɛ be nɛ sa mi.’ Ngɛ anɔkuale mi ɔ, Yesu ma nyɛ maa ye bua mo konɛ o da o haomi ɔmɛ a nya. E ma nyɛ ma ha nɛ o ná hɛ nɔ kami kɛ kã hulɔ.—Heb. 2:17, 18; 4:16.\nMAWU MUMI Ɔ HAA NƐ WA NÁA SU KPAKPAHI\n7. Ke wa bi Mawu konɛ e ha wɔ mumi klɔuklɔu ɔ, mɛni e maa pee?\n7 Yesu wo wɔ si kaa ke wa bi wa Tsɛ nɛ ngɛ hiɔwe ɔ kaa e ha wɔ e mumi klɔuklɔu ɔ, e ma ha wɔ hluu tsɔ. (Luka 11:10-13) Enɛ ɔ ha nɛ wa na nɔ́ etɛne nɛ maa ye bua wɔ konɛ wa ko pee yeyeeye tsɔ. Lɔ ɔ ji mumi ɔ yiblii ɔ nɛ wa maa wo. Mawu mumi klɔuklɔu ɔ lɛ yeɔ bua wɔ nɛ wa náa Mawu Ope ɔ su kpakpa amɛ eko. (Kane Galatia Bi 5:22, 23; Kol. 3:10) Ke o ná Mawu su nɛ ɔmɛ eko ɔ, huɛ bɔmi nɛ ngɛ o kɛ ni kpahi nyɛ kpɛti ɔ mi maa wa. Lɔ ɔ ma ha nɛ o ma kua si fɔfɔɛhi nɛ ma nyɛ ma ha nɛ o pee yeyeeye ɔ. Ha nɛ wa susu bɔ nɛ mumi ɔ yiblii ɔ ma nyɛ maa ye bua mo ha a he bɔɔ.\n8-12. Ngɛ mɛni blɔ nɔ nɛ Mawu mumi ɔ yiblii ɔ nɛ o maa wo ɔ ma nyɛ maa ye bua mo konɛ o ko pee yeyeeye tsɔ, aloo o ko pee yeyeeye kulaa?\n8 “Suɔmi, bua jɔmi, he jɔmi.” Ke o bɔ mɔde wawɛɛ nɛ o je bumi kpo kɛ ha nihi ɔ, o maa na kaa o be yeyeeye pee tsɔ. Mɛni he je wa ma nyɛ ma de jã a? Ke o jeɔ nyɛmi suɔmi kpo, o susuɔ nihi a he, nɛ o jeɔ bumi kpo kɛ haa nihi ɔ, lɔ ɔ be hae nɛ o ya je si himi nɛ ma ha nɛ o pee yeyeeye ɔ mi.—Rom. 12:10.\n9 “Tsui si tomi, mi mi himi, kpakpa peemi.” Ke o kɛ Baiblo ɔ mi ga womi nɛ nyɛɛ se nɛ ɔ tsu ní ɔ, e ma ha nɛ tue mi jɔmi maa hi o kɛ ni kpahi nyɛ kpɛti. Baiblo ɔ de ke: “Nyɛɛ na nyɛ sibi mɔbɔ; nyɛ tsui mi nɛ sã nyɛ ngɛ nyɛ sibi a he, nɛ nyɛɛ ngɔ a he yayami kɛ pa mɛ.” (Efe. 4:32) Ke o pee jã a, o ma nyɛ maa tsi níhi nɛ ma ha nɛ o pee yeyeeye ɔ a nya. Jehanɛ hu ɔ, e maa ye bua mo konɛ o da nyagbahi nɛ mluku nɛ wa yi ɔ nyɛɔ kɛ baa a nya.\n10 “Hemi kɛ yemi.” Mwɔnɛ ɔ, níhi nɛ haa nɛ wa pee ɔ yeyeeye ɔ ekomɛ ji sika kɛ he lo nya níhi. (Abɛ 18:11) Hemi kɛ yemi nɛ mi wa nɛ o ma ná ngɛ Yehowa mi ɔ ma nyɛ maa ye bua mo konɛ ní nɛ ɔmɛ ko ha nɛ o pee yeyeeye tsɔ, aloo o pee yeyeeye kulaa. Ngɛ mɛni blɔ nɔ? Ke o kɛ bɔfo Paulo ga womi nɛ nyɛɛ se nɛ ɔ tsu ní ɔ, o ma nyɛ maa da yeyeeye peemi nya. Paulo de ke: “Nɔ́ tsuaa nɔ́ nɛ nyɛ ngɛ ɔ, nyɛ bua nɛ jɔ he.” Lɔ ɔ se ɔ, Paulo tsa nɔ ke: “Ejakaa Mawu de ke, “I be mo sie, nɛ i be mo kuae gblegbleegble.” Lɛɛ nyɛ ha waa kɛ kã nɛ de ke, “Nyɔmtsɛ ɔ ji ye he piɛɛlɔ, i be gbeye yee. Mɛni adesa ma nyɛ maa pee mi.”—Heb. 13:5, 6.\n11 “He si bami, he nɔ yemi.” Mo susu bɔ nɛ su nɛ ɔmɛ hu maa ye bua mo ha a he nɛ o hyɛ. He si bami, kɛ he nɔ yemi maa ye bua mo konɛ o kua ní peepeehi nɛ ma ha nɛ o pee yeyeeye ɔ. Nɛ ke o ngmɛɛ ‘mi mi doomi, hɛdɔ, mi mi la, muklii mi fumi, pɛ, kɛ nɔ jɛmi basabasa’ he ɔ, lɔ ɔ hu maa ye bua mo wawɛɛ.—Efe. 4:31.\n12 Ngɛ anɔkuale mi ɔ, ja o baa o he si loko o ma nyɛ maa ngɔ o hɛ kɛ fɔ “Mawu, nɔ nɛ he wa” a nɔ, nɛ́ o ‘ngɔ o haomi ɔmɛ tsuo ngɔ fɔ e nɔ.’ (1 Pet. 5:6, 7) Ke o baa o he si ɔ, Mawu maa na mo mɔbɔ nɛ e maa ye bua mo. (Mika 6:8) Ke o yaa nɔ nɛ o kɛ o hɛ fɔɔ Yehowa nɔ se pi mo nitsɛ o he nɔ ɔ, o maa na kaa Yehowa suɔ mo nɛ e yeɔ bua mo, nɛ lɔ ɔ maa wo o bua konɛ o ko pee yeyeeye tsɔ.\n“NYƐ KO HAO”\n13. Benɛ Yesu de ke, “Nyɛ ko hao” ɔ, mɛni e ngɛ hlae maa tsɔɔ?\n13 Yesu ngɔ ga womi ko kɛ ha wɔ ngɛ Mateo 6:34 ɔ. (Kane.) Nile ngɛ Yesu ga womi nɛ ɔ mi. E de ke: “Nyɛ ko hao.” Se eko ɔ, e ngɛ kaa nɔ́ nɛ ga womi nɛ ɔ kɛ ní tsumi he maa wa. Benɛ Yesu de ke, “Nyɛ ko hao” ɔ, mɛni e ngɛ hlae maa tsɔɔ? Ngɛ anɔkuale mi ɔ, pi nɛ Yesu ngɛ tsɔɔe kaa Mawu sɔmɔlɔ be nyɛe nɛ e pee yeyeeye ngɛ si himi mi be komɛ. Kaa bɔ nɛ wa de kɛ sɛ hlami ɔ, David kɛ Paulo tsuo pee yeyeeye. Se nɔ́ nɛ Yesu ngɛ hlae nɛ e kaseli ɔmɛ nɛ a yɔse ji kaa, ke a peeɔ yeyeeye tsɔ ɔ, lɔ ɔ be nyɛe ma tsu nyagba a he ní. Ligbi fɛɛ ligbi kɛ e mi haomi, enɛ ɔ he ɔ, e sɛ nɛ Kristofohi nɛ a pee yeyeeye ngɛ níhi nɛ a be, aloo níhi nɛ maa ba hwɔɔ se ɔ he. Kɛ o ma plɛ kɛ ngɔ Yesu ga womi ɔ kɛ tsu ní ha kɛɛ, konɛ o ko pee yeyeeye tsɔ?\n14. Mɛni wa ma nyɛ maa pee konɛ wa ko pee yeyeeye tsɔ ngɛ tɔmihi nɛ wa tɔ̃ be ko nɛ be ɔ he?\n14 Tɔmi komɛ nɛ nɔ ko tɔ̃ be ko nɛ be ɔ ma nyɛ ma ha nɛ e pee yeyeeye. Eko ɔ, e ngɛ mi kaa jehahi babauu ji nɛ ɔ nɛ e tɔ̃ mohu lɛɛ, se loloolo ɔ, e buɔ e he fɔ tsɔ. Be komɛ ɔ, Matsɛ David ‘yayami ɔmɛ peeɔ kaa tlomi nɛ e tloo.’ E de ke: “Ye tsui ngɛ fiae, nɛ i ngɛ kɛmɛe.” (La 38:3, 4, 8, 18) Ngɛ si fɔfɔɛ kaa jã mi ɔ, mɛni ji nɔ́ nɛ nile ngɛ mi kaa David maa pee? Nɛ mɛni e pee? E he ye kaa Yehowa maa na lɛ mɔbɔ, nɛ e kɛ e he yayami ɔmɛ maa pa lɛ. David de kɛ nɔ mi mami ke: ‘A gbaa nɔ nɛ a ngɔ e tɔmihi ngɔ pa lɛ.’—Kane La 32:1-3, 5.\n15. (a) Mɛni he je nɛ e sɛ nɛ o pee yeyeeye ngɛ nɔ́ nɛ ngɛ nɔ yae ngɛ o si himi mi amlɔ nɛ ɔ he ɔ? (b) Mɛni ji ní komɛ nɛ o ma nyɛ maa pee konɛ o ko pee yeyeeye tsɔ? (Moo hyɛ daka nɛ ji “ Ní Komɛ Nɛ O Ma Nyɛ Maa Pee Konɛ O Ko Pee Yeyeeye Tsɔ” ɔ.)\n15 Be komɛ hu ɔ, níhi nɛ ngɛ nɔ yae ngɛ o si himi mi ngɛ be pɔtɛɛ ko mi ɔ ma nyɛ ma ha nɛ o pee yeyeeye. Kaa nɔ hyɛmi nɔ́ ɔ, benɛ David ngma La 55 ɔ, e ngɛ gbeye yee kaa a maa gbe lɛ. (La 55: 2-5) Se kɛ̃ ɔ, David ha we nɛ yeyeeye peemi nɛ ha nɛ hɛ kɛ nɔ fɔmi nɛ e ngɛ ngɛ Yehowa mi ɔ nɛ ba si. David sɔleɔ wawɛɛ ngɛ e haomi nɛ ɔmɛ a he, se e le hu kaa e sa nɛ e pee ní pɔtɛɛ komɛ konɛ e nyɛ nɛ e da níhi nɛ haa nɛ e peeɔ yeyeeye ɔ a nya. (2 Sam. 15:30-34) Moo kase David. Koo pee yeyeeye tsɔ, mohu ɔ, moo pee nɔ́ tsuaa nɔ́ nɛ o ma nyɛ konɛ o nyɛ nɛ o da haomi ɔmɛ a nya, nɛ o ná nɔmi mami kaa Yehowa ma tsu nɔ́ nɛ piɛ ɔ he ní.\nNí Komɛ Nɛ O Ma Nyɛ Maa Pee Konɛ O Ko Pee Yeyeeye Tsɔ\nO kɛ níhi nɛ a he hia amɛ nɛ pee nɔ́ titli ngɛ o si himi mi.\nFILIPI BI 1:10, 11, NW\nKoo hyɛ blɔ kaa nɔ́ tsuaa nɔ́ maa ya nɔ pɛpɛɛpɛ kaa bɔ nɛ o ngɛ hlae ɔ.\nMoo to o be he blɔ nya konɛ o nyɛ nɛ o ná be kɛ jɔɔ o he daa ligbi.\nO bua nɛ jɔ Yehowa nibɔ níhi a he.\nLA 104:24, 25\nMoo pee níhi nɛ ma ha nɛ o bua nɛ jɔ daa.\nMoo ka o he mi daa.\nMoo hwɔ mahe bɔ nɛ sa.\n16. Mɛni blɔ nɔ nɛ nɔ́ nɛ Mawu biɛ ɔ tsɔɔ ɔ ma nyɛ maa wo o hemi kɛ yemi mi he wami ngɛ?\n16 Be komɛ ɔ, ke Kristofo no ko susu hwɔɔ se he ɔ, lɔ ɔ ma nyɛ ma ha nɛ e pee yeyeeye. Se e sɛ nɛ o pee yeyeeye aloo o hao tsɔ ngɛ níhi nɛ a bɛ lolo ɔ a he. Mɛni he je? Ejakaa behi fuu ɔ, wa susuɔ kaa níhi be nɔ yae saminya hwɔɔ se, se benɛ wa maa hyɛɛ ɔ, kɛkɛ e ya bɛ lɛ jã. Jehanɛ ɔ hu ɔ, nyagba ko be nɛ e kle pe Mawu, nɔ nɛ wa ma nyɛ maa ngɔ wa haomi ɔmɛ kɛ fɔ e nɔ ɔ. E biɛ ɔ po sisi ji “O Deɔ O Peeɔ.” (2 Mose 3:14, NW) Mawu biɛ ɔ sisi nitsɛnitsɛ ɔ haa nɛ wa náa hɛ kɛ nɔ fɔmi kaa Mawu ma nyɛ ma ha nɛ yi mi nɛ e to ngɛ e sɔmɔli a he ɔ nɛ ba mi. O ma nyɛ ma ná nɔ mi mami kaa Mawu ma nyɛ maa jɔɔ e sɔmɔli anɔkualetsɛmɛ. E maa ye bua mɛ konɛ a da haomihi nɛ a kɛ kpe be ko nɛ be nɛ haa nɛ a peeɔ yeyeeye, kɛ haomihi nɛ a kɛ ngɛ kpee amlɔ nɛ ɔ, kɛ nɔ́ nɛ a kɛ maa kpe hwɔɔ se ɔ a nya.\nO KƐ NƆ KO NƐ O HEƆ LƐ YEƆ NƐ SƐƐ NÍ\n17, 18. Ke o je o tsui mi nɛ o kɛ nɔ ko sɛɛ o nyagbahi a he ní ɔ, ngɛ mɛni blɔ nɔ nɛ lɔ ɔ maa ye bua mo konɛ o ko pee yeyeeye tsɔ?\n17 Blɔ eywiɛne nɛ o ma nyɛ maa gu nɔ kɛ da yeyeeye peemi nya ji kaa o maa je o tsui mi nɛ o kɛ nɔ ko nɛ o heɔ lɛ yeɔ nɛ sɛɛ o nyagba a he ní. O huno aloo o yo, o huɛ nɛ nyu bi ngɛ o kɛ lɛ nyɛ kpɛti, aloo asafo mi nɔkɔtɔma ko ma nyɛ maa ye bua mo konɛ o da o haomi ɔmɛ a nya nɛ o ko pee yeyeeye tsɔ. Baiblo ɔ de ke: “Tsui yemi ha we nɔ bua jɔmi, se munyu kpakpa haa nɔ bua jɔɔ e he.” (Abɛ 12:25) Ke o je o tsui mi nɛ o kɛ nɔ ko sɛɛ o haomi ɔmɛ a he ní ɔ, lɔ ɔ ma nyɛ maa ye bua mo konɛ o nu o haomi ɔmɛ a sisi, nɛ o nyɛ nɛ o da nya. Baiblo ɔ de ke: “He nɛ ga womi be ɔ, yi mi tomi peeɔ yaka; se he nɛ ga woli hiɛ ngɛ ɔ, níhi yaa nɔ pɛpɛɛpɛ.” (Abɛ 15:22)\n18 Jehanɛ hu ɔ, Yehowa guɔ asafo mi kpehi nɛ a peeɔ daa otsi ɔ nɔ kɛ yeɔ bua Kristofohi konɛ a ko pee yeyeeye tsɔ. Lejɛ ɔ ji he nɛ o maa na o nyɛmimɛ Kristofohi nɛ susuɔ o he, nɛ a suɔ kaa a wo a sibi he wami ngɛ. (Heb. 10:24, 25) ‘He wami nɛ wa woɔ wa sibi’ ɔ maa ye bua mo, nɛ e ma ha nɛ e he be wae ha mo kulaa kaa o ma kpa tsui yemi.—Rom. 1:12.\nHUƐ BƆMI NƐ NGƐ O KƐ MAWU NYƐ KPƐTI Ɔ JI NƆ́ NƐ MAA WO MO HE WAMI WAWƐƐ\n19. Mɛni he je nɛ o ma nyɛ ma ná nɔmi mami kaa huɛ bɔmi nɛ ngɛ o kɛ Yehowa nyɛ kpɛti ɔ ma nyɛ maa wo mo he wami ɔ?\n19 Mo susu bɔ nɛ asafo mi nɔkɔtɔma ko nɛ e ngɛ Canada a na kaa se nami ngɛ he kaa e maa ngɔ e haomi ɔmɛ tsuo kɛ fɔ Yehowa nɔ ɔ he nɛ o hyɛ. E ji tsɔɔlɔ kɛ ga wolɔ. E ní tsumi ɔ haa nɛ e gboɔ dengme wawɛɛ. Lɔ ɔ se ɔ, hiɔ ko hu ngɛ e he nɛ e haa nɛ e peeɔ yeyeeye. Kɛ nyɛminyumu nɛ ɔ plɛ kɛ da nyagba nɛ ɔ nya ha kɛɛ? E de ke: “Ngɛ nyagba nɛ ɔmɛ tsuo se ɔ, mɔde nɛ i bɔɔ kaa ma ha nɛ huɛ bɔmi kpakpa nɛ hi i kɛ Yehowa wa kpɛti ɔ ji nɔ́ nɛ woɔ mi he wami wawɛɛ. Ke o hao ɔ, huɛmɛ kpakpahi kɛ nyɛmimɛ Kristofohi a yemi kɛ buami ma nyɛ maa wo mo he wami. I jeɔ ye tsui mi nɛ i deɔ ye yo ɔ bɔ nɛ níhi peeɔ mi ha. Ye nyɛmimɛ asafo mi nikɔtɔmahi kɛ wa kpɔmi nɔ hyɛlɔ ɔ ye bua mi wawɛɛ nɛ i nyɛ nɛ i tsu ye nyagba a he ní. Jehanɛ hu ɔ, i ha nɛ a pee tsopa ha mi, nɛ i to ye be he blɔ nya saminya konɛ ma na be kɛ jɔɔ ye he, nɛ ma ka ye he mi. Bɔɔbɔɔbɔɔ ɔ, i ba le bɔ nɛ ma to ye tsui si kɛ da ye haomi ɔmɛ a nya ha. Níhi nɛ i nyɛ we nɛ ma tsu a he ní ɔ, i ngmɛɛɔ he kɛ haa Yehowa.”\n20. (a) Kɛ wa ma plɛ kɛ ngɔ wa haomi ɔmɛ kɛ fɔ Mawu nɔ ha kɛɛ? (b) Mɛni wa maa kase ngɛ munyu nɛ nyɛɛ se ɔ mi?\n20 Wa kase ngɛ munyu nɛ ɔ mi kaa se nami ngɛ he kaa wa maa ngɔ wa haomi ɔmɛ kɛ fɔ Mawu nɔ. Wa ma nyɛ maa pee jã kɛ gu wa tsui mi nɛ wa maa je kɛ sɔle ha Yehowa, kɛ e Munyu ɔ nɛ wa maa kane nɛ wa pue wa yi mi tɛ ngɛ he ɔ nɔ. Jehanɛ hu ɔ, wa ba na kaa se nami ngɛ he kaa wa maa wo mumi ɔ yiblii ɔ, waa kɛ nɔ ko nɛ wa heɔ lɛ yeɔ nɛ sɛɛ wa nyagba a he ní, nɛ waa kɛ wa nyɛmimɛ Kristofohi nɛ bɔ konɛ a wo wɔ he wami. Ngɛ munyu nɛ nyɛɛ se ɔ mi ɔ, wa maa le bɔ nɛ hɛ nɔ kami nɛ Yehowa ha wɔ ɔ woɔ wɔ he wami ha.—Heb. 11:6.


Yohane 15 | Baiblo ɔ Ngɛ Intanɛti ɔ Nɔ | New World Translation\nWai tso nitsɛ ɔ he nɔ́ he tomi nɔ́ ɔ (1-10)\nFami kaa wa je suɔmi nɛ ngɛ kaa Kristo nɔ́ ɔ kpo ɔ (11-17)\n‘Suɔmi ko be nɛ pe enɛ ɔ’ (13)\nJe ɔ nyɛɔ Yesu kaseli ɔmɛ (18-27)\n15 “Imi ji wai tso nitsɛ ɔ nɛ, nɛ ye Tsɛ ɔ ji ngmɔ hulɔ ɔ nɛ. 2 Ye kɔni fɛɛ kɔni nɛ e wui yiblii ɔ, e poɔ ngɔ fɔɔ he, nɛ e haa nɛ eko fɛɛ eko nɛ e woɔ yiblii ɔ he tsɔɔ, konɛ e nyɛ nɛ e wo yiblii babauu. 3 Munyu ɔ nɛ i tu kɛ tsɔɔ nyɛ ɔ ha nɛ nyɛ he tsɔ momo. 4 Nyɛɛ ya nɔ nɛ nyɛɛ kɛ mi nɛ pee kake, nɛ imi hu ma ya nɔ nɛ i kɛ nyɛ maa pee kake. Kaa bɔ nɛ tso kɔni be nyɛe maa wo yiblii ngɛ lɛ nitsɛ e dɛ he kaa ja e ngɛ wai tso ɔ he ɔ, jã kɛ̃ nɛ nyɛ hu nyɛ be nyɛe maa wo yiblii ngɛ nyɛ nitsɛmɛ nyɛ dɛ he kaa ja nyɛ ya nɔ nɛ nyɛɛ kɛ mi pee kake. 5 Imi ji wai tso ɔ nɛ; nyɛ ji kɔni ɔmɛ ɔ nɛ. Nɔ fɛɛ nɔ nɛ e yaa nɔ nɛ e kɛ mi peeɔ kake nɛ imi hu i kɛ lɛ peeɔ kake ɔ, jamɛ a nɔ ɔ woɔ yiblii babauu; ejakaa ke ye he be mi ɔ, nyɛ be nyɛe maa pee nɔ́ ko nɔ́ ko kulaa. 6 Ke nɔ ko yɛ nɔ nɛ e kɛ mi nɛ pee kake ɔ, a sakeɔ lɛ ngɔ fɔɔ he kaa tso kɔni, nɛ e gbliɔ, nɛ nihi buaa jamɛ a kɔni ɔmɛ a nya, nɛ a sakeɔ mɛ kɛ fɔɔ la mi, nɛ a sãa. 7 Ke nyɛ ya nɔ nɛ nyɛɛ kɛ mi pee kake nɛ ye munyu ɔmɛ hi nyɛ mi ɔ, lɛɛ nyɛ bi nɔ́ fɛɛ nɔ́ nɛ nyɛ suɔ, nɛ e maa ba mi ha nyɛ. 8 Nɔ́ nɛ e woɔ ye Tsɛ ɔ hɛ mi nyami ji kaa nyɛ maa ya nɔ maa wo yiblii babauu nɛ nyɛ ma je nyɛ he kpo kaa ye kaseli ji nyɛ. 9 Kaa bɔ nɛ Tsɛ ɔ suɔ mi ɔ, jã kɛ̃ nɛ imi hu i suɔ nyɛ; nyɛɛ hi ye suɔmi ɔ mi. 10 Ke nyɛ yeɔ ye kita amɛ a nɔ ɔ, nyɛ maa hi ye suɔmi ɔ mi kaa bɔ nɛ imi hu i ye Tsɛ ɔ kita amɛ a nɔ nɛ i ngɛ e suɔmi ɔ mi ɔ. 11 “I de nyɛ ní nɛ ɔmɛ bɔ nɛ pee nɛ ye bua jɔmi ɔ nɛ hi nyɛ mi konɛ nyɛ bua jɔmi ɔ nɛ e pi si. 12 Ye kita a ji nɛ ɔ nɛ, kaa nyɛɛ suɔ nyɛ sibi kaa bɔ nɛ i suɔ nyɛ ɔ. 13 Nɔ ko nɔ ko be suɔmi nɛ e pe enɛ ɔ, kaa nɔ ko maa ngɔ e wami* kɛ fɔ si ngɛ e huɛmɛ a he. 14 Ke nyɛ peeɔ nɔ́ nɛ i ngɛ nyɛ fãe ke nyɛɛ pee ɔ, lɛɛ ye huɛmɛ ji nyɛ. 15 I tsɛ we nyɛ ke nyɔguɛhi hu, ejakaa nyɔguɛ li nɔ́ nɛ e nyɔmtsɛ ɔ tsuɔ. Se i tsɛ nyɛ ke huɛmɛ, ejakaa i ha nɛ nyɛ le níhi tsuo nɛ i nu kɛ je ye Tsɛ ɔ ngɔ ɔ. 16 Pi nyɛ nɛ nyɛ hla mi, mohu ɔ, imi lɛ i hla nyɛ, nɛ i tsɔ nyɛ konɛ nyɛɛ ya nɛ nyɛ ya hi yiblii woe, nɛ́ nyɛ yiblii ɔ nɛ e hi si, konɛ nɔ́ fɛɛ nɔ́ nɛ nyɛ ma bi Tsɛ ɔ ngɛ ye biɛ mi ɔ, e ha nyɛ. 17 “Ní nɛ ɔmɛ a he ɔ, i ngɛ nyɛ mlaa woe ke, nyɛɛ suɔ nyɛ sibi. 18 Ke je ɔ nyɛɔ nyɛ ɔ, nyɛɛ le kaa e nyɛ mi kekle loko e nyɛ nyɛ. 19 Kaa nyɛ piɛɛ je ɔ he ɔ, jinɛ je ɔ ko suɔ lɛ nitsɛ e níhi a sane. Amlɔ nɛ ɔ, i hla nyɛ kɛ je je ɔ mi, nɛ nyɛ piɛɛ we je ɔ he, enɛ ɔ he je nɛ je ɔ nyɛɔ nyɛ ɔ nɛ. 20 Nyɛ kai nɔ́ nɛ i de nyɛ ɔ: Nyɔguɛ nɔ kuɔ we pi e nyɔmtsɛ. Ke a wa mi yi mi ɔ, nyɛ hu a maa wa nyɛ yi mi; ke a ye ye munyu ɔ nɔ ɔ, nyɛ hu a maa ye nyɛ nɔ́ ɔ nɔ. 21 Se ye biɛ ɔ he je ɔ, a maa pee ní nɛ ɔmɛ tsuo kɛ si nyɛ, ejakaa a li Nɔ nɛ e tsɔ mi ɔ. 22 Kaa i bɛ nɛ ma ba tu munyu kɛ tsɔɔ mɛ ɔ, jinɛ yayami ko be a he. Se amlɔ nɛ ɔ, a be nya jemi ko ngɛ a he yayami ɔ he. 23 Nɔ fɛɛ nɔ nɛ e nyɛɔ mi ɔ, e nyɛɔ ye Tsɛ ɔ hulɔ. 24 Kaa i tsu we ní tsumihi nɛ nɔ ko tsu we eko hyɛ ɔ ngɛ a kpɛti ɔ, jinɛ yayami ko be a he; se amlɔ nɛ ɔ, a na mi nɛ a ngɛ i kɛ ye Tsɛ ɔ tsuo nyɛe. 25 Se nɔ́ nɛ ɔ ba mi konɛ munyu nɛ a ngma ngɛ Mlaa a mi ɔ nɛ e ba mi. A ngma ke: ‘A nyɛ mi yaka gu.’ 26 Ke yemi kɛ bualɔ ɔ nɛ ma tsɔ lɛ nyɛ ngɔ kɛ je Tsɛ ɔ ngɔ, nɛ ji anɔkuale mumi ɔ nɛ jeɔ Tsɛ ɔ ngɔ ɔ ba a, e ma ba ye ye he odase; 27 nɛ nyɛ hu e sa nɛ nyɛɛ ye odase, ejakaa nyɛɛ kɛ mi lɛ hi si kɛ je sisije.


Yesu Si Temi ɔ—Se Nami Nɛ Ngɛ He Kɛ Ha Wɔ | Kase\nKANE NGƐ Cambodian Dangme English French Greenlandic Hmong (White) Kimbundu Myanmar Nyaneka Portuguese Spania Tahitian Umbundu\nYesu Si Temi ɔ—Se Nami Nɛ Ngɛ He Kɛ Ha Wɔ\n“E te si kɛ je gbeje.”—MATEO 28:6.\nNgɛ mɛni blɔ nɔ e slo Yesu si temi ɔ ngɛ nihi nɛ a tle mɛ si kɛ sɛ hlami ɔ a nɔ́ ɔ he ɔ?\nMɛni ji odase yemi nɛ tsɔɔ kaa a tle Yesu si nɛ e ngɛ wami mi mwɔnɛ ɔ?\nMɛni se o ná ngɛ Yesu si temi ɔ he?\n1, 2. (a) Mɛni jami nya dali komɛ suɔ kaa a le, nɛ kɛ Petro ha mɛ heto ha kɛɛ? (Moo hyɛ foni nɛ ngɛ ní kasemi ɔ sisije ɔ.) (b) Mɛni he je nɛ Petro nyɛ tu munyu kɛ kã a?\nBENƐ Yesu gbo otsi bɔɔ ko se ɔ, bɔfo Petro kɛ Yuda bi a jami nya dali yiwutsotsɛmɛ ɔmɛ kpe hɛ mi kɛ hɛ mi. Jami nya dali nɛ ɔmɛ nɔuu nɛ a so wo Yesu he nɛ a gbe lɛ. A mi mi fu Petro, ejakaa e tsa nyumu ko nɛ e nyɛ we nyɛɛmi. A bi Petro ke: “Mɛnɔ he wami nya, aloo mɛnɔ biɛ mi nyɛ tsu nɔ́ nɛ ɔ?” Petro kɛ kã ha mɛ heto ke: “Nɔmlɔ nɛ a tsa lɛ nɛ daa si ngɛ nyɛ hɛ mi nɛ ɔ, Yesu Kristo, Nazaret no ɔ he wami nya nɛ a tsa lɛ. Nyɛɛ lɛɛ nyɛ sɛu Yesu ɔ, se Mawu tle lɛ si kɛ je gbeje.”—Bɔfo Ɔmɛ A Ní Tsumi 4:5-10.\n2 Be ko nɛ be ɔ, Petro kua Yesu si etɛ, ejakaa sawale nu lɛ. (Marko 14:66-72) Se amlɔ nɛ ɔ lɛɛ Petro pee kã ngɛ jami nya dali ɔmɛ a hɛ mi. Mɛni he je? Ejakaa mumi klɔuklɔu ɔ ye bua lɛ, nɛ e ngɛ nɔ mi mami hu kaa a tle Yesu si. Mɛni he je nɛ Petro ná nɔ mi mami kaa a tle Yesu si ɔ? Nɛ mɛni he je wɔ hu wa ma nyɛ ma ná nɔ mi mami kaa a tle Yesu si ɔ?\n3, 4. (a) Mɛnɔmɛ si a tle loko a ba fɔ Yesu bɔfo ɔmɛ? (b) Mɛnɔmɛ si Yesu tle?\n3 Bɔfo ɔmɛ le kaa nihi nɛ a gbo ɔ ma nyɛ maa ba wami mi ekohu, ejakaa blema lokoo loko a ma fɔ mɛ ɔ, Mawu ha gbalɔ Eliya kɛ gbalɔ Elisha he wami nɛ a tle ni gbogboehi si. (1 Matsɛmɛ 17:17-24; 2 Matsɛmɛ 4:32-37) Be ko ɔ, nyumu ko gbo nɛ a sake lɛ ngɔ fɔ Elisha yɔkɔ ɔ mi. Benɛ gbogboe ya nɔ Elisha wuhi a nɔ ɔ, e hɛ tsɛ̃. (2 Matsɛmɛ 13:20, 21) Kaa bɔ nɛ wa he ye kaa Mawu Munyu ɔ ji anɔkuale ɔ, jã kɛ̃ nɛ Kristofohi nɛ a hi si blema a hu he munyu nɛ ɔmɛ ye.\nKe wa kane ngɛ Baiblo ɔ mi kaa Yesu tle gbogboehi si ɔ, wa bua jɔɔ wawɛɛ\n4 Eko ɔ, ke o kane ngɛ Baiblo ɔ mi kaa Yesu tle gbogboehi si ɔ, o bua jɔɔ wawɛɛ. Kaa nɔ hyɛmi nɔ́ ɔ, benɛ Yesu tle yalɔyo ko binyumu kake pɛ nɛ e gbo ɔ si kɛ ha lɛ ɔ, yo ɔ bua jɔ wawɛɛ. (Luka 7:11-15) Mo susu benɛ Yesu tle jokuɛ yoyo ko hu si ɔ he nɛ o hyɛ. E ngɛ heii kaa benɛ fɔli ɔmɛ na kaa a tle a bi ɔ si ɔ, a jɔɔ aywilɛho yemi, nɛ a bua jɔ! (Luka 8:49-56) Jehanɛ se hu ɔ, benɛ a tle Lazaro si nɛ e je kpo ngɛ yɔkɔ ɔ mi kɛ ba a, nihi nɛ a na lɛ ɔ, bua jɔmi nɛ a ná a hí kalemi!—Yoh. 11:38-44.\nNƆ́ HE JE NƐ E SLO YESU SI TEMI Ɔ KULAA\n5. Mɛni he je nɛ e slo Yesu si temi ɔ ngɛ nihi nɛ a tle mɛ si kɛ sɛ hlami ɔ a nɔ́ ɔ he ɔ?\n5 Bɔfo ɔmɛ le kaa e slo Yesu si temi ɔ kulaa ngɛ nihi nɛ a tle mɛ si kɛ be ɔ a nɔ́ ɔ he. Mɛɛ lɛɛ a kɛ adesa nɔmlɔ tso nɛ te si, nɛ pee se ɔ, a gbo ekohu. Se Yesu lɛɛ e te si kaa mumi mi nɔmlɔ, nɛ e be gboe hu gblegbleegble. (Kane Bɔfo Ɔmɛ A Ní Tsumi 13:34.) Petro ngma ke: “Benɛ a gbe Kristo ɔ, jamɛ a be ɔ, e hɛɛ nɔmlɔ adesa su. Se amlɔ nɛ ɔ nɛ Mawu ha nɛ e ba wami mi ɔ, mumi ji lɛ.” E tsɔɔ hu kaa “Yesu Kristo ho hiɔwe ya; e ya hii si ngɛ Mawu hiɔ nɔ, nɛ e ngɛ bɔfohi, kɛ mumi mi níhi tsuo nɛ ngɛ he wami a nɔ yee.” (1 Petro 3:18-22) E ngɛ mi kaa gbogboehi a si nɛ a tle ɔ ngɛ nyakpɛ mohu lɛɛ, se Yesu nɔ́ ɔ ngɛ nyakpɛ pe kulaa.\n6. Kɛ Yesu si temi ɔ ná e kaseli ɔmɛ a nɔ he wami ha kɛɛ?\n6 Yesu si temi ɔ ná e kaseli ɔmɛ a nɔ he wami wawɛɛ. Yesu he nyɛli ɔmɛ le kaa e gbo nɛ e be si tee hu, se e te si. Amlɔ nɛ ɔ, e ngɛ wami mi kaa mumi nɔmlɔ nɛ ngɛ he wami. Adesa ko be nyɛe maa ye lɛ awi hu. E si temi ɔ ma nɔ mi kaa Mawu Bi ji lɛ. Akɛnɛ Yesu kaseli ɔmɛ le kaa Yesu ngɛ wami mi he je ɔ, a yi aywilɛho aloo gbeye hu. Mohu ɔ, a nɔ gbagba te, nɛ a ná hɛ kɛ nɔ fɔmi nɛ mi wa. Kaa a tle we Yesu si kɛ ji gbeje ɔ, jinɛ Mawu yi mi to mi ɔ ko bɛ mi, nɛ sane kpakpa a nɛ a ngɛ fiɛɛe ɔ hu ko pee yaka.\n7. Mɛni Yesu ngɛ pee amlɔ nɛ ɔ, nɛ mɛni sane wa ma nyɛ ma bi wa he?\n7 Wa le kaa mwɔnɛ ɔ, tsa pi nɔmlɔ ngua kɛkɛ ji Yesu kaa bɔ nɛ e ji benɛ e ba zugba a nɔ ɔ. Yesu ngɛ wami mi, nɛ e ngɛ fiɛɛmi ní tsumi ɔ nɔ hyɛe ngɛ je kɛ wɛ. Lɛ ji Matsɛ ngɛ Mawu hiɔwe Matsɛ Yemi ɔ nya. Enɛ ɔ he ɔ, e be kɛe nɛ e ma je yayami peeli tsuo kɛ je zugba a nɔ. E maa pee zugba a tsuo paradeiso, nɛ adesahi maa hi nɔ kɛ ya neneene. (Luka 23:43) Kaa a tle we Yesu si ɔ, jinɛ ní nɛ ɔmɛ tsuo be mi bae. Ke jã a, mɛni he je nɛ wa ngɛ nɔ mi mami kaa a tle Yesu si ɔ? Nɛ mɛni se wa ma ná ngɛ Yesu si temi ɔ he?\nKaa a tle we Yesu si kɛ ji gbeje ɔ, jinɛ Mawu yi mi to mi ɔ ko bɛ mi, nɛ sane kpakpa a nɛ a ngɛ fiɛɛe ɔ hu ko pee yaka\nYEHOWA NGƐ GBENƆ NƆ HE WAMI\n8, 9. (a) Mɛni he je nɛ Yuda bi a jami nya dali ɔmɛ fã kaa buli nɛ a ya bu Yesu yɔkɔ ɔ he ɔ? (b) Benɛ yi komɛ ya yɔkɔ ɔ he ɔ, mɛni a ya na?\n8 Benɛ a gbe Yesu se ɔ, Yuda bi ɔmɛ a jami nya dali ɔmɛ ya Pilato ngɔ nɛ a ya de lɛ ke: “Nyɔmtsɛ, wa kai kaa benɛ jamɛ a sisilɔ ɔ ngɛ je mi kɛ mwɔɔ ɔ, e de ke, ‘Ligbi etɛ se ɔ, ma te si ekohu.’ Lɔ ɔ he ɔ, fã nɛ a ya bu yɔkɔ ɔ he saminya kɛ maa su ligbi nɛ ji etɛ ɔ. Ke pi jã a, e kaseli ɔmɛ ma ba ju lɛ kɛ ho, nɛ a ma ya de ma a ke e te si kɛ je gbeje. Kɛkɛ ɔ, nyagbe sisimi nɛ ɔ ma ba puɛ ní kulaa pe kekle nɔ́ ɔ.” Pilato de mɛ ke: “Hyɛ, ta buli ji nɛ ɔmɛ nɛ! Nyɛɛ ya nɛ nyɛ ya bu yɔkɔ ɔ he bɔ nɛ nyɛ ma nyɛ.” A ya pee jã pɛpɛɛpɛ.—Mateo 27:62-66.\n9 A ngɔ Yesu gbogboe ɔ kɛ ya fɔ tɛ sa ko nɛ a kpɛ́ mi, nɛ a kɛ tɛ agbo ko tsi nya. Jami nya dali ɔmɛ suɔ nɛ Yesu nɛ tlɔ yɔkɔ ɔ mi. Se pi jã kulaa ji Yehowa juɛmi. Ligbi etɛ se ɔ, Yesu kaseli enyɔ nɛ ji, Maria Magdalena kɛ Maria kaketsɛ ɔ ya yɔkɔ ɔ he. Benɛ a su lejɛ ɔ, a na kaa bɔfo ko kpɛne tɛ ɔ ngɛ yɔkɔ ɔ nya nɛ e hii si ngɛ nɔ. Bɔfo ɔ de yi ɔmɛ kaa a ya hyɛ yɔkɔ ɔ mi. Benɛ a ya hyɛ mi ɔ, nɔ ko be mi. Bɔfo ɔ de mɛ ke: “E be hiɛ ɔ; e te si kɛ je gbeje.” (Mateo 28:1-6) Yesu te si!\n10. Mɛni Paulo de nɛ tsɔɔ kaa a tle Yesu si niinɛ?\n10 Níhi nɛ ya nɔ ngɛ ligbi 40 se ɔ ha nɛ kaseli ɔmɛ ná nɔ mi mami kaa Yesu te si. Bɔfo Paulo ngma ya ha Korinto bi ɔmɛ ke: “Sɛ gbi nɛ he hia pe kulaa nɛ imi hu i ná a, i ngɔ ba ha nyɛ. Lɔ ɔ ji kaa Kristo gbo ngɛ wa he yayami ɔmɛ a he kaa bɔ nɛ ngmami ɔmɛ tsɔɔ ɔ. Ngmami ɔmɛ ke a pu lɛ, nɛ ligbi nɛ ji ligbi etɛ ɔ, a tle lɛ si kɛ ba wami mi ekohu. E jé he kpo ngɔ tsɔɔ Petro; nɛ pee se ɔ, e jé e he kpo ngɔ tsɔɔ ni nyɔngma kɛ enyɔ ɔmɛ. Jehanɛ, e jé e he kpo ngɔ tsɔɔ e se nyɛɛli maa pee lafa enuɔ kɛ se ligbi kake. Nimli nɛ ɔmɛ a ti nihi fuu ngɛ kɛ ba si mwɔnɛ ɔ, se ni komɛ hu gbo. Lɔ ɔ se ɔ, e jé e he kpo ngɔ tsɔɔ Yakobo, nɛ Yakobo se ɔ, e jé e he kpo ngɔ tsɔɔ bɔfo ɔmɛ tsuo. Nyagbe ɔ, e jé e he kpo ngɔ tsɔɔ imi hulɔ, imi nɛ i ngɛ kaa nɔ ko nɛ a kpatu fɔ lɛ ɔ!”—1 Korinto Bi 15:3-8.\nNÍHI EYWIƐ A HE JE NƐ WA LE KAA YESU TE SI\n11. Mɛni “Ngmami ɔmɛ” de ngɛ Yesu si temi ɔ he?\n11 A tle Yesu si “kaa bɔ nɛ Ngmami ɔmɛ tsɔɔ ɔ.” Mawu Munyu ɔ gba kɛ fɔ si kaa a ma tle Yesu si. Kaa nɔ hyɛmi nɔ́ ɔ, David ngma kaa Mawu be ‘nɔ nɛ e suɔ lɛ ɔ’ he ngmɛɛ nɛ e tlɔ Yɔkɔ ɔ mi. (Kane La 16:10.) Ngɛ Pentekoste jeha 33 ɔ mi ɔ, Petro tsɔɔ kaa Yesu ji ‘nɔ nɛ Mawu suɔ lɛ ɔ’ nɛ. Petro de ke: “David na nɔ́ nɛ Mawu maa pee ɔ momo, lɔ ɔ he ɔ, e tu Kristo si temi ɔ he munyu, nɛ e de ke, ‘A si we lɛ ngɛ gbeje, nɛ e he lo hu puɛ we ngɛ yɔkɔ mi.’”—Bɔfo Ɔmɛ A Ní Tsumi 2:23-27, 31.\n12. Benɛ a tle Yesu si ɔ, mɛnɔmɛ na lɛ?\n12 Benɛ a tle Yesu si ɔ, nihi fuu na lɛ kɛ a hɛngmɛ. Benɛ a tle Yesu si ligbi 40 se ɔ, e je e he kpo kɛ tsɔɔ e kaseli ɔmɛ ngɛ abɔɔ ko mi ngɛ e yɔkɔ ɔ kasa nya. E je e he kpo kɛ tsɔɔ kaseli kpa komɛ hu ngɛ Emao blɔ ɔ nɔ kɛ he kpahi. (Luka 24:13-15) E kɛ Petro kɛ ni kpa komɛ hu tu munyu ngɛ e si temi ɔ se. Ligbi ko ɔ, Yesu je e he kpo kɛ tsɔɔ nihi maa pee 500. Ngɛ anɔkuale mi ɔ, benɛ a tle Yesu si ɔ, nihi fuu na lɛ kɛ a hɛngmɛ.\n13. Mɛni kaseli ɔmɛ pee nɛ tsɔɔ kaa a ngɛ nɔ mi mami kaa a tle Yesu si?\n13 Kaseli ɔmɛ fiɛɛ kɛ kã kɛ tsɔɔ nihi kaa a tle Yesu si. A wa mɛ yi mi, a na nɔ́, nɛ a gbe a ti ni komɛ po ngɛ fiɛɛmi ní tsumi ɔ he je. Mo susu he nɛ o hyɛ: Petro ngɔ e wami kɛ wo oslaa mi nɛ e fiɛɛ kɛ tsɔɔ nihi nɛ a gbe Yesu ɔ kaa a tle lɛ si kɛ je gbeje. Kaa a tle we Kristo si ɔ, anɛ Petro ko pee jã lo? Petro kɛ kaseli kpa amɛ ngɛ nɔ mi mami kaa a tle Yesu si, nɛ lɛ nɛ e ngɛ fiɛɛmi ní tsumi ɔ nɔ hyɛe. Jehanɛ hu ɔ, Yesu si temi ɔ ha nɛ e se nyɛɛli ɔmɛ ná hɛ kɛ nɔ fɔmi nɛ mi wa kaa mɛ hu ke a gbo ɔ, a ma tle mɛ si. Kaa nɔ hyɛmi nɔ́ ɔ, Stefano gbo kɛ nɔ mi mami kaa a ma tle lɛ si.—Bɔfo Ɔmɛ A Ní Tsumi 7:55-60.\n14. Mɛni he je nɛ o he ye kaa a tle Yesu si ɔ?\n14 Wa ngɛ odase yemi nɛ tsɔɔ kaa amlɔ nɛ ɔ, Yesu ngɛ Matsɛ yee, nɛ lɛ ji Kristofohi asafo ɔ Yi. Mwɔnɛ ɔ, anɔkuale Kristofohi a he ngɛ hiɛe. Kaa a tle we Yesu si ɔ, anɛ e ko ba jã lo? Ngɛ anɔkuale mi ɔ, kaa a tle we Yesu si ɔ, jinɛ e biɛ ko laa gbidigbidi. Se amlɔ nɛ ɔ, wa ngɛ nɔ mi mami nitsɛnitsɛ kaa a tle Yesu si, nɛ e ngɛ fiɛɛmi ní tsumi ɔ nɔ hyɛe ngɛ je kɛ wɛ.\nSE NAMI NƐ NGƐ YESU SI TEMI Ɔ HE\n15. Mɛni he je nɛ Yesu si temi ɔ woɔ wɔ kã nɛ wa fiɛɛɔ?\n15 Kristo si nɛ a tle ɔ woɔ wɔ he wami nɛ wa fiɛɛɔ kɛ kã. Kɛ je Yesu be ɔ mi tɔ̃ɔ nɛ Mawu he nyɛli ngɛ mɔde bɔe kaa a maa tsi fiɛɛmi ní tsumi ɔ nya. A guu hemi kɛ yemi kuami, he fɛu yemi, yi mi wami, nya tsimi, kongomi, kɛ nɔ gbemi nɔ kɛ peeɔ jã. Se Baiblo ɔ ngma kɛ fɔ si ke: “Ta hwumi níhi nɛ a sɔ̃ nɛ ɔmɛ ekoeko be nyɛe maa pee mo nɔ́ ko.” (Yesaya 54:17) Wa yi nihi nɛ Satan guɔ a nɔ kɛ tsuɔ ní ɔ gbeye fɛɛ. Yesu fĩ wa se kaa bɔ nɛ e wo si kaa e maa pee ɔ. (Mateo 28:20) E sɛ nɛ waa ye gbeye, ejakaa wa he nyɛli ɔmɛ be wɔ nyɛɛ!\nYesu si temi ɔ woɔ wɔ kã nɛ wa fiɛɛɔ (Hyɛ kuku 15)\n16, 17. (a) Mɛni blɔ nɔ nɛ Yesu si nɛ a tle ɔ maa nɔ mi kaa níhi tsuo nɛ e tsɔɔ nihi ɔ ji anɔkuale? (b) Ngɛ Yohane 11:25 ɔ nya a, mɛni he wami Mawu ha Yesu?\n16 Yesu si nɛ a tle ɔ maa nɔ mi kaa níhi tsuo nɛ e tsɔɔ nihi ɔ ji anɔkuale. Baiblo he ní lelɔ ko ngma kaa ke a tle we Kristo si ɔ, lɛɛ Kristofohi biɛɛ, nɛ a heɔ lakpa munyuhi yeɔ. Paulo ngma kaa ke a tle we Yesu si ɔ, lɛɛ Kristofohi a fiɛɛmi ɔ peeɔ yaka, nɛ a hemi kɛ yemi ɔ hu peeɔ yaka. Ngɛ anɔkuale mi ɔ, kaa a tle we Yesu si ɔ, jinɛ níhi nɛ a ngma ngɛ Sane Kpakpa amɛ a mi ɔ ko pee aywilɛho sane gu ko kɛkɛ nɛ kɔɔ nyumu ní lelɔ ko nɛ e mi mi jɔ, nɛ e he nyɛli gbe lɛ ɔ he. Se a tle Yesu si, nɛ enɛ ɔ maa nɔ mi kaa níhi tsuo nɛ e tsɔɔ nihi ɔ ji anɔkuale.—Kane 1 Korinto Bi 15:14, 15, 20.\n17 Yesu de ke: “Imi ji si temi ɔ, kɛ wami ɔ nɛ. Nɔ tsuaa nɔ nɛ heɔ mi yeɔ ɔ, ke e gbo tete po, e maa hi hɛ ngmengmle.” (Yohane 11:25) Si nɛ ɔ nɛ Yesu wo ɔ maa ba mi kokooko. Yehowa ha Yesu he wami konɛ e kɛ tle nihi nɛ a maa piɛɛ e he kɛ ye matsɛ ngɛ hiɔwe ɔ si. E ha lɛ he wami konɛ e kɛ tle nimli ayɔ akpehi abɔ nɛ a ngɛ hɛ nɔ kami kaa a maa hi zugba a nɔ nɛ a gbo ɔ hu si. Afɔle nɛ Yesu ngɔ e he kɛ sã, kɛ si nɛ a tle lɛ ɔ ma nɔ mi kaa be maa su nɛ a maa po gbenɔ se. E sa nɛ enɛ ɔ nɛ wa le ɔ nɛ wo wɔ he wami konɛ wa fĩ si ngɛ ka saisaa nɛ waa kɛ maa kpe ɔ mi, ke wa wami maa je wa dɛ po.\n18. Mɛni nɔ mi Yesu si temi ɔ ma?\n18 Yesu si nɛ a tle ɔ maa nɔ mi kaa a maa da mlaahi nɛ Yehowa je suɔmi mi nɛ e wo ɔ nɔ kɛ kojo nihi. Paulo de ni komɛ ngɛ Atene kaa Mawu “to be pɔtɛɛ ko, nɛ e hla nɔ ko nɛ e maa gu e nɔ kɛ kojo je ɔ tsuo ngɛ dami sane yemi nya,” nɛ “e tle jamɛ a nɔmlɔ ɔ si kɛ je gbeje kɛ ma enɛ ɔ nɔ mi.” (Bɔfo Ɔmɛ A Ní Tsumi 17:31) Mawu hla Yesu konɛ e kojo wɔ. Enɛ ɔ he ɔ, wa ngɛ nɔ mi mami kaa e maa ye dami sane, nɛ e maa pee jã ngɛ suɔmi mi.—Kane Yesaya 11:2-4.\nWa bua jɔ gbogboehi a si temi he hɛ nɔ kami nɛ wa ngɛ ɔ he, nɛ be tsuaa be ɔ, wa suɔ kaa waa bu Yehowa tue\n19. Kɛ Kristo si temi ɔ mi hemi kɛ yemi nɛ wa ngɛ ɔ náa wa nɔ he wami ha kɛɛ?\n19 Akɛnɛ wa he ye kaa a tle Yesu si he je ɔ, wa peeɔ Mawu suɔmi nya ní. Kaa Yesu ba gbo we ngɛ wa he, nɛ a tle we lɛ si ɔ, jinɛ yayami kɛ gbenɔ ko he wɔ nyɔguɛ kpamisaa. (Roma Bi 5:12; 6:23) Jinɛ wa be hɛ nɔ kami ko, nɛ nɔ́ kɛkɛ nɛ wa ko de ji: “Nyɛ ha waa ye ní nɛ waa nu ní, ejakaa hwɔɔ pɛ wa gbo.” (1 Korinto Bi 15:32) Se wa dí níhi nɛ peeɔ he lo ɔ akɔnɔ ɔ a se. Mohu ɔ, wa bua jɔ gbogboehi a si temi he hɛ nɔ kami nɛ wa ngɛ ɔ he, nɛ be tsuaa be ɔ, wa suɔ kaa waa bu Yehowa tue.\n20. Ngɛ mɛni blɔ nɔ Yesu si nɛ a tle ɔ maa nɔ mi kaa Mawu je agbo?\n20 Yesu si nɛ a tle ɔ maa nɔ mi kaa Yehowa je agbo, “nɛ nihi nɛ hlaa e se blɔ ɔ, e gbaa mɛ.” (Hebri Bi 11:6) Yehowa ngɔ he wami ngua kɛ nile nɛ mi kuɔ kɛ tle Yesu si kɛ ho hiɔwe ya, nɛ e ha lɛ wami nɛ be gboe gblegbleegble. Mawu tsɔɔ hu kaa sihi tsuo nɛ e wo ɔ maa ba mi kokooko. Satan tsɔɔ kaa pi Yehowa nɛ e sa kaa e ye adebɔ níhi a nɔ. Yehowa wo si kaa “nina” pɔtɛɛ ko ma ba tsu jamɛ a sane ɔ he ní. Loko si womi nɛ ɔ maa ba mi ɔ, ja Yesu nɛ ji “nina” a gbo nɛ a tle lɛ si.—1 Mose 3:15.\n21. Kɛ gbogboehi a si temi ɔ he hɛ nɔ kami ɔ peeɔ mo ha kɛɛ?\n21 Wa bua jɔ kaa Yehowa ha nɛ wa na hɛ nɔ kami kaa a ma tle gbogboehi a si. Baiblo ɔ wo si ke: “Mawu hi he ji nimli a kpɛti! E kɛ mɛ maa hi si, nɛ a maa pee e ma. Mawu nitsɛ kɛ mɛ maa hi si, nɛ e maa pee a Mawu. Mawu ma tsu a hɛ mi vo nyu tsuo. Nɔ ko be gboe hu; nɔ ko be kɔmɔ yee hu; nɔ ko be ya foe hu, nɛ nɔ ko be nɔ́ nae hu. Ejakaa ní momo ɔmɛ a se po.” Bɔfo Yohane nɔ nɛ a gu kɛ wo si nɛ ɔ nɛ. A de lɛ hu ke: “Ngmaa enɛ ɔ, ejakaa anɔkuale munyu nɛ sa kaa a he ye ji nɛ ɔ nɛ.” Mɛnɔ je nina nɛ ɔ kpo kɛ tsɔɔ Yohane ɔ? Yesu Kristo nɛ a tle lɛ si ɔ!—Kpojemi 1:1; 21:3-5.\nGbogboehi a si temi: A ma tle nihi nɛ a gbo ɔ si kɛ je gbeje kɛ ba wami mi ekohu. A ma tle nimli bɔɔ ko si kɛ ya hiɔwe kaa mumi mi bɔ níhi, nɛ a maa piɛɛ Yesu he kɛ ye matsɛ. A ma tle nimli ayɔ akpehi abɔ si kɛ ba wami mi ngɛ Paradeiso mi ngɛ zugba a nɔ


He Blɔ Nɛ Mawu Kɛ Ha Mo Kaa O Pee Nɔ́ Nɛ O Suɔ | Kase\n‘He nɛ Yehowa mumi ɔ ngɛ ɔ, lejɛ ɔ he yemi ngɛ.’—2 KOR. 3:17.\nLAHI: 31, 32\nMɛni nike ní nɛ he jua wa lɛ Yehowa ha wa ti nɔ tsuaa nɔ?\nNgɛ mɛni blɔ nɔ nɛ bɔ nɛ waa kɛ he blɔ nɛ wa ngɛ kaa wa maa hla nɔ́ nɛ wa suɔ ɔ tsuɔ ní ha a maa tsɔɔ bɔ nɛ wa suɔ Yehowa ha?\nKe nihi mwɔ a yi mi kpɔ ngɛ nɔ́ ko he ɔ, mɛni wa ma nyɛ maa pee kɛ tsɔɔ kaa wa ngɛ bumi kɛ ha mɛ?\n1, 2. (a) Mɛni susumi ekpaekpa nɛ nihi hɛɛ ngɛ he blɔ nɛ wa ngɛ kaa wa maa pee nɔ́ nɛ wa suɔ ɔ he? (b) Mɛni Baiblo ɔ de ngɛ he blɔ nɛ wa ngɛ kaa wa maa mwɔ wa yi mi kpɔ ɔ he, nɛ mɛni sane bimihi a he wa ma susu?\nBENƐ e he ba hia kaa yo ko nɛ e mwɔ e yi mi kpɔ ngɛ lɛ nitsɛ e sane ko he ɔ, e de e huɛ ko ke: “Ko ha nɛ ma susu he; moo tsɔɔ mi nɔ́ nɛ ma pee. Lɔ ɔ peemi yi.” Yo ɔ ngɔɛ nike ní nɛ e Bɔlɔ ɔ kɛ ha lɛ ɔ kɛ tsu we ní, mohu ɔ, e suɔ kaa a tsɔɔ lɛ nɔ́ nɛ e pee. Mo hu nɛɛ? Anɛ ke pee ɔ, o suɔ kaa mo nitsɛ o maa pee juɛmi ngɛ o sanehi a he, aloo o suɔ kaa nihi nɛ a tsɔɔ mo nɔ́ nɛ o pee? Kɛ o naa he blɔ nɛ a kɛ peeɔ nɔ́ nɛ nɔ suɔ ɔ ha kɛɛ?\n2 Jeha lafahi abɔ ji nɛ ɔ nɛ nihi fuu ngɛ a juɛmi tsɔɔe ngɛ sane nɛ ɔ he. Ni komɛ he we yi kaa Mawu ha wɔ he blɔ kaa waa pee nɔ́ nɛ wa suɔ, ejakaa a susu kaa Mawu to nɔ́ nɛ wa maa pee ɔ kɛ fɔ si momo. Ni kpahi hu susuɔ kaa ja wa ná he yemi kulaa loko wa ma nyɛ maa pee nɔ́ nɛ wɔ nitsɛmɛ wa suɔ. Se loko wa ma nyɛ maa nu sane nɛ ɔ sisi saminya a, ja wa ha nɛ Mawu Munyu nɛ ji Baiblo ɔ ye bua wɔ. Mɛni he je? Baiblo ɔ ha nɛ wa le kaa Yehowa ha adesahi nike ní ko nɛ se be. Nike ní nɛ ɔ ji nyɛmi kɛ he blɔ nɛ wa ngɛ kaa wa maa pee juɛmi nɛ da ngɛ wɔ nitsɛmɛ wa sanehi a he. (Kane Yoshua 24:15.) Baiblo ɔ haa sane bimihi nɛ nyɛɛ se nɛ ɔ a heto: Kɛ e sa kaa waa ngɔ he blɔ nɛ wa ngɛ kaa wa maa mwɔ wa yi mi kpɔ ngɛ níhi a he ɔ kɛ tsu ní ha kɛɛ? Anɛ huzu ngɛ he blɔ nɛ ɔ he lo? Ngɛ mɛni blɔ nɔ nɛ bɔ nɛ waa kɛ he blɔ nɛ ɔ tsuɔ ní ha a maa tsɔɔ bɔ nɛ wa suɔ Yehowa ha? Ke nihi mwɔ a yi mi kpɔ ngɛ nɔ́ ko he ɔ, mɛni wa ma nyɛ maa pee kɛ tsɔɔ kaa wa ngɛ bumi kɛ ha mɛ?\nMƐNI WA MA NYƐ MAA KASE NGƐ YEHOWA KƐ YESU HE?\n3. Kɛ Yehowa ngɔɔ he yemi nɛ e ngɛ ɔ kɛ tsuɔ ní ha kɛɛ?\n3 Yehowa pɛ ji nɔ nɛ ngɛ he yemi nɛ huzu be he, nɛ wa ma nyɛ maa kase bɔ nɛ e kɛ he blɔ nɛ ɔ tsuɔ ní ha a. Kaa nɔ hyɛmi nɔ́ ɔ, e hla Israel ma a kaa “lɛ nitsɛ e ma pɔtɛɛ,” nɛ e kɛ e biɛ fɔ a nɔ. (5 Mose 7:6-8) Yehowa ti si gu kɛkɛ nɛ e pee juɛmi nɛ ɔ. E suɔ nɛ e ye si nɛ e wo Abraham jeha lafa komɛ nɛ be ɔ nɔ. (1 Mose 22:15-18) Jehanɛ hu ɔ, bɔ nɛ Yehowa kɛ he blɔ nɛ ɔ tsuɔ ní ha a kɛ e suhi nɛ ji suɔmi kɛ dami sane yemi ɔ kpaa gbi. Bɔ nɛ Yehowa plɛ kɛ tsɔse e ma nɛ ji Israel nɛ a kua anɔkuale jami behi fuu ha a maa enɛ ɔ nɔ mi. Ke a pia a he kɛ je a tsui mi ɔ, Yehowa jeɔ suɔmi kpo kɛ tsɔɔ ɔ mɛ, nɛ e naa mɛ mɔbɔ. Yehowa de ke: ‘Ma ha ye ma a maa kpale kɛ ba ye ngɔ, nɛ ma suɔ mɛ kɛ ye tsui tsuo.’ (Hos. 14:4, NW) Yehowa ngɔɔ he yemi nɛ e ngɛ ɔ kɛ tsuɔ ní konɛ ni kpahi nɛ a ná he se. Enɛ ɔ ji nɔ hyɛmi nɔ́ kpakpa nɛ wa ma nyɛ maa kase!\n4, 5. (a) Mɛnɔ ji kekleekle nɔ nɛ Mawu ha lɛ he blɔ kaa e hla nɔ́ nɛ e suɔ, nɛ kɛ e kɛ nike ní nɛ ɔ tsu ní ha kɛɛ? (b) Mɛni sane bimi nɛ e sa kaa wa ti nɔ fɛɛ nɔ nɛ bi e he?\n4 Benɛ Yehowa je adebɔ sisi ɔ, e ha bɔfohi kɛ adesahi he blɔ kaa a hla nɔ́ nɛ a suɔ. Mawu Bi tɛte ɔ ji kekleekle nɔ nɛ a ha lɛ he blɔ nɛ ɔ. Lɛ ji “Mawu nɛ a nɛ́ lɛ ɔ subai nɛ a naa.” (Kol. 1:15) Loko Yesu maa ba zugba a nɔ po ɔ, e hla kaa e maa ye e Tsɛ ɔ anɔkuale kɛ ya si nyagbe, nɛ e piɛɛ we Satan he kɛ tsɔ atua. Pee se benɛ Yesu ba zugba a nɔ ɔ, e hla kaa e be hae nɛ Mawu He Nyɛlɔ ngua a nɛ sisi lɛ. (Mat. 4:10) Gbɔkuɛ nɛ e nɔ jena Yesu ma gbo ɔ, e je e tsui mi kɛ sɔle ha Mawu. Munyu nɛ Yesu tu ɔ ma nɔ mi kaa e fia e pɛɛ si kaa e maa pee Mawu suɔmi nya ní. E de ke: “Tsaatsɛ, ke o suɔ ɔ, je nɔ́ nami kplu nɛ ɔ kɛ je ye blɔ mi. Se kɛ̃ ɔ, a ko pee nɔ́ nɛ imi i suɔ; se mohu a pee nɔ́ nɛ mo o suɔ.” (Luka 22:42) Nyɛ ha nɛ waa kase Yesu, nɛ waa ngɔ he blɔ nɛ wa ngɛ kaa wa maa hla nɔ́ nɛ wa suɔ ɔ kɛ wo Yehowa hɛ mi nyami, nɛ waa pee e suɔmi nya ní! Anɛ wa ma nyɛ maa pee jã lo?\n5 Ee, wa ma nyɛ maa kase Yesu, ejakaa wɔ hu a bɔ wɔ ngɛ Mawu subai nɔ, nɛ wa je lɛ. (1 Mose 1:26) Se kɛ̃ ɔ, huzu ngɛ he yemi nɛ wa ngɛ ɔ he. Wa be nyɛe maa ye wa he kulaa kaa Yehowa. Mawu Munyu ɔ tsɔɔ kaa Mawu to huzu kɛ ha he yemi nɛ wa ngɛ ɔ, nɛ e sɛ nɛ waa be huzu nɛ sa nɛ Yehowa to kɛ ha wɔ nɛ ɔ he. Kaa nɔ hyɛmi nɔ́ ɔ, e sa nɛ yigbayihi nɛ a ba a he si kɛ ha a hunomɛ, konɛ bimɛ hu nɛ a ba a he si kɛ ha a fɔli. (Efe. 5:22; 6:1) Ngɛ mɛni blɔ nɔ nɛ huzu nɛ ɔ saa he blɔ nɛ wa ngɛ kaa wa maa hla nɔ́ nɛ wa suɔ ɔ he? Sane bimi nɛ ɔ heto ɔ ma nyɛ maa tsɔɔ kaa wa ma ná neneene wami loo wa be náe.\nWAA KƐ HE BLƆ NƐ A KƐ PEEƆ NƆ́ NƐ NƆ SUƆ Ɔ MA NYƐ MAA TSU NÍ NGƐ BLƆ KPAKPA LOO BLƆ YAYA NƆ\n6. Mo ha nɔ́ hetomi nɔ́ kɛ tsɔɔ nɔ́ he je nɛ e hi kaa huzu ngɛ he yemi nɛ wa ngɛ ɔ he ɔ.\n6 Anɛ he blɔ nɛ a kɛ peeɔ nɔ́ nɛ nɔ suɔ nɛ huzu ngɛ he ɔ ji he yemi nitsɛnitsɛ lo? Ee, e ji he yemi nitsɛnitsɛ! Mɛni he je? Huzu nɛ ngɛ he yemi nɛ wa ngɛ ɔ he ɔ ma nyɛ maa po wa he piɛ. Kaa nɔ hyɛmi nɔ́ ɔ, eko ɔ, akɛnɛ wa ngɛ he yemi he je ɔ, wa ma nyɛ maa hɛɛ lɔle kɛ ya he ko tsitsaa. Se ke o hɛɛ lɔle ngɛ gbɛjegbɛ ko nɛ a kɛ lɔle kudɔmi he mlaa tsu we ní ngɛ nɔ, nɔ fɛɛ nɔ nyɛɔ tuɔ fo bɔ nɛ e suɔ, aloo nɔ fɛɛ nɔ nyɛɔ guɔ he nɛ e suɔ ɔ, anɛ o be tsui yee lo? Ngɛ anɔkuale mi ɔ, o maa ye tsui. Jã kɛ̃ nɛ huzu nɛ Mawu to kɛ ha wɔ ɔ ma ha nɛ wa ná he yemi nitsɛnitsɛ nɛ wa ngɛ ɔ he se. Bɔ nɛ pee nɛ wa yɔse nɔ́ he je nɛ nile ngɛ mi kaa wa be huzu nɛ Yehowa to kɛ ha wɔ ɔ he bee ɔ, ha nɛ wa susu Baiblo mi nɔ hyɛmi ní komɛ a he nɛ waa hyɛ.\n7. (a) Ngɛ mɛni blɔ nɔ nɛ he blɔ nɛ Adam ngɛ kaa e maa hla nɔ́ nɛ e suɔ ɔ ha nɛ e je ekpa ngɛ lohwe ɔmɛ a he? (b) Moo tsɔɔ blɔ kake nɛ Adam gu nɔ nɛ e kɛ he blɔ nɛ e ngɛ ɔ tsu ní saminya.\n7 Benɛ Mawu bɔ Adam ɔ, Mawu ha lɛ he blɔ kaa e hla nɔ́ nɛ e suɔ kaa bɔ nɛ e ha hiɔwe bɔfo ɔmɛ he blɔ ɔ. Enɛ ɔ ha nɛ Adam je kpa ngɛ lohwe ɔmɛ a he, ejakaa lohwe ɔmɛ lɛɛ, he numi lɛ kudɔɔ mɛ. Kaa nɔ hyɛmi nɔ́ ɔ, mo susu bɔ nɛ Adam kɛ he blɔ nɛ a ha lɛ ɔ tsu ní ngɛ blɔ kpakpa ko nɔ ha a he nɛ o hyɛ. A bɔ lohwe ɔmɛ loko a bɔ Adam. Se Yehowa ha Adam he blɔ kaa e wo lohwe ɔmɛ biɛ konɛ e bua nɛ jɔ. Mawu ngɔ lohwe ɔmɛ kɛ ba ha Adam, nɛ ‘Adam wo lohwe ɔmɛ tsuo biɛ.’ Benɛ Adam wo lohwe ɔmɛ biɛ nɛ sa a, Yehowa de we ke e bua jɔɛ biɛ ko he, lɔ ɔ he ɔ Adam nɛ tsake biɛ ɔ. Mohu ɔ, ‘bɔ tsuaa bɔ nɛ e tsɛ lohwe ko ɔ, jã pee e biɛ.’—1 Mose 2:19.\n8. Ngɛ mɛni blɔ nɔ nɛ Adam kɛ he blɔ nɛ Yehowa ha lɛ ɔ tsu we ní saminya, nɛ mɛni je mi kɛ ba?\n8 Aywilɛho sane ji kaa Adam bua jɔɛ ní tsumi nɛ Mawu ha lɛ kaa e hyɛ paradeiso zugba a nɔ ɔ he. Mawu de ke: “Nyɛ fɔ babauu nɛ nyɛɛ hiɛ; nyɛ hyi zugba a nɔ tsuo, nɛ nyɛɛ ye zugba a tsuo nɔ. Nyɛɛ ye lo ɔmɛ, lohwe pɛlitsɛmɛ ɔmɛ, kɛ zugba a nɔ lohwe ɔmɛ tsuo a nɔ.” (1 Mose 1:28) Adam bua jɔɛ he blɔ nɛ ɔ he, mohu ɔ, e be huzu nɛ a ha lɛ ɔ he, nɛ e ye tso yiblii nɛ Mawu fã lɛ ke e ko ye ɔ. He blɔ nɛ ɔ nɛ Adam kɛ tsu we ní saminya a ha nɛ e tɔ̃ tɔmi agbo. Enɛ ɔ ha nɛ e sisi bimɛ ngɛ nɔ́ nae jehahi babauu ji nɛ ɔ. (Rom. 5:12) E sa nɛ waa kase nɔ́ ko ngɛ nɔ́ nɛ je Adam tue gbomi ɔ mi kɛ ba a mi, konɛ waa ngɔ he yemi nɛ Yehowa kɛ ha wɔ ɔ kɛ tsu ní saminya, nɛ wa ko be huzu nɛ e to ha wɔ ɔ he.\n9. Mɛni he blɔ Mawu ha Israel ma a, nɛ kɛ a kɛ he blɔ nɛ ɔ tsu ní ha kɛɛ?\n9 Akɛnɛ Adam kɛ Hawa gbo tue he je ɔ, wɔ nɛ wa ji a sisi bimɛ ɔ yi mluku, nɛ wa gboɔ. Se kɛ̃ ɔ, wa ngɛ he blɔ kaa wa maa hla nɔ́ nɛ wa suɔ. Bɔ nɛ Mawu kɛ Israel bi ɔmɛ hi si ha a ma enɛ ɔ nɔ mi. Yehowa gu e sɔmɔlɔ Mose nɔ, nɛ e ha Israel bi ɔmɛ he blɔ kaa a hla ke ji a maa pee lɛ nitsɛ e ma, aloo a be pee. (2 Mose 19:3-6) Kɛ a pee a ní ha kɛɛ? A je a suɔmi mi nɛ a hla kaa a maa pee nɔ́ fɛɛ nɔ́ nɛ Mawu de mɛ ke a pee ɔ, konɛ a pee nihi nɛ Mawu biɛ ngɛ a nɔ. Ma a tsuo he nɔ nɛ a de ke: ‘Nɔ́ tsuaa nɔ́ nɛ Yehowa de ɔ, wa maa pee.’ (2 Mose 19:8) Aywilɛho sane ji kaa, be komɛ a se ɔ, Israel ma a ngɔɛ he blɔ nɛ a ngɛ kaa a maa hla nɔ́ nɛ a suɔ ɔ kɛ tsu ní saminya, nɛ a yi si nɛ a wo Mawu ɔ nɔ. Nyɛ ha nɛ sane nɛ ɔ nɛ pee kɔkɔ bɔmi kɛ ha wɔ, nɛ waa hɛ wɔ kɛ su Yehowa he, nɛ waa pee níhi nɛ e suɔ kaa waa pee ɔ. Ke wa pee jã a, lɔ ɔ maa tsɔɔ kaa wa buɔ he blɔ nɛ a kɛ peeɔ nɔ́ nɛ nɔ suɔ ɔ kaa e he jua wa.—1 Kor. 10:11.\n10. Mɛni nɔ hyɛmi níhi nɛ tsɔɔ kaa adesahi nɛ a yi mluku ɔ ma nyɛ maa ngɔ he blɔ nɛ a kɛ peeɔ nɔ́ nɛ nɔ suɔ ɔ kɛ tsu ní saminya? (Moo hyɛ foni nɛ ngɛ ní kasemi ɔ sisije ɔ.)\n10 A wo Mawu sɔmɔli 16 nɛ a kɛ he blɔ nɛ a kɛ peeɔ nɔ́ nɛ nɔ suɔ ɔ tsu ní saminya a a tã ngɛ Hebri Bi yi 11. Nimli nɛ ɔmɛ bi huzu nɛ Yehowa to kɛ ha mɛ ɔ he. Enɛ ɔ he ɔ, Yehowa jɔɔ mɛ wawɛɛ, nɛ a ngɛ hwɔɔ se he hɛ nɔ kami. Kaa nɔ hyɛmi nɔ́ ɔ, Noa tsɔɔ kaa e ngɛ hemi kɛ yemi nɛ mi wa, nɛ e kpɛ daka a kaa bɔ nɛ Mawu fã lɛ ɔ. Enɛ ɔ ha nɛ a baa e kɛ e weku ɔ kɛ yi nɔhi nɛ a ba ngɛ e se ɔ a yi. (Heb. 11:7) Abraham kɛ Sara je a tsui mi nɛ a nyɛɛ Mawu se kɛ ya zugba nɛ e wo mɛ he si ɔ nɔ. Benɛ a ngɛ blɔ hiami nɛ ɔ mi po ɔ, a ‘ná he blɔ kaa a maa kpale kɛ ho’ sika ma nɛ ji Ur ɔ mi ya. Se akɛnɛ a ngɛ hemi kɛ yemi he je ɔ, a kɛ a juɛmi ma ‘nɔ́ nɛ Mawu wo mɛ he si ɔ’ nɔ, nɛ a bɔ mɔde kaa a nine maa su “ma ko nɛ hi kulaa pe lɔ ɔ” nɔ. (Heb. 11:8, 13, 15, 16) Mose kua weto ní nɛ e ma ná ngɛ Egipt ɔ, “e suɔ mohu kaa e kɛ Mawu ma a nɛ na amanehlu pe nɔ́ nɛ e maa ye ngɔɔmi ngɛ yayami peemi mi be bɔɔ ko.” (Heb. 11:24-26) Nyɛ ha nɛ waa kase blematsɛmɛ nɛ ɔmɛ a hemi kɛ yemi ɔ, nɛ waa ngɔ he blɔ nɛ a kɛ peeɔ nɔ́ nɛ nɔ suɔ ɔ kɛ tsu ní saminya.\n11. (a) Mɛni ji blɔ nɛ hi pe kulaa nɛ wa maa gu nɔ kɛ ngɔ he blɔ nɛ wa ngɛ kaa wa maa hla nɔ́ nɛ wa suɔ ɔ kɛ tsu ní saminya? (b) Mɛni woɔ mo he wami konɛ o ngɔ nike ní nɛ ɔ kɛ tsu ní saminya?\n11 Eko ɔ, ke ni kpahi tsɔɔ wɔ nɔ́ nɛ waa pee ɔ, e he be wae ha wɔ kaa wa maa le nɔ́ nɛ e sa kaa waa pee. Se ke wa peeɔ jã a, jɔɔmi ko ma bɔ wɔ. Mɛni ji jamɛ a jɔɔmi ɔ? Baiblo ɔ ha heto ngɛ 5 Mose 30:19, 20. (Kane.) Kuku 19 ɔ tsɔɔ níhi nɛ Mawu kɛ fɔ Israel bi ɔmɛ a hɛ mi konɛ a hla nɔ́ nɛ a suɔ. Ngɛ kuku 20 ɔ mi ɔ, wa na kaa Yehowa ha mɛ he blɔ ngua ko nɛ a kɛ maa tsɔɔ nɔ́ nɛ ngɛ a tsui mi. Wɔ hu wa ma nyɛ maa hla kaa wa ma sɔmɔ Yehowa. Blɔ nɛ hi pe kulaa nɛ wa maa gu nɔ kɛ ngɔ nike ní nɛ ɔ kɛ tsu ní saminya ji kaa wa maa suɔ Yehowa nɛ wa je e yi, nɛ waa wo e hɛ mi nyami!\nKOO NGƆ HE BLƆ NƐ A KƐ PEEƆ NƆ́ NƐ NƆ SUƆ Ɔ KƐ TSU NÍ NGƐ BLƆ YAYA NƆ\n12. Mɛni e sɛ kaa waa ngɔ he blɔ nɛ wa ngɛ ɔ kɛ pee kɔkɔɔkɔ?\n12 Ngɔɔ lɛ kaa o ha o huɛ ko nike ní ko nɛ he jua wa. Se benɛ o maa hyɛ ɔ, e ya sake ngɔ fɔ kuku nɔ, aloo e kɛ plaa nɔ ko po! Anɛ o bua maa jɔ he lo? Ke jã a, lɛɛ mo susu he nɛ o hyɛ. Ke nihi kɛ he blɔ nɛ Yehowa ha mɛ ɔ tsu we ní saminya, aloo a kɛ ye nihi awi ɔ, anɛ e be Yehowa haoe lo? Ngɛ anɔkuale mi ɔ, kaa bɔ nɛ Baiblo ɔ gba kɛ fɔ si ɔ, ngɛ “nyagbe ligbi ɔmɛ” a mi ɔ, nihi maa pee a he “nihi nɛ li sina.” (2 Tim. 3:1, 2) Nyɛ ko ha nɛ waa ngɔ nike ní nɛ he jua wa nɛ ɔ nɛ Yehowa ha wɔ ɔ kɛ tsu ní ngɛ blɔ yaya nɔ kɔkɔɔkɔ. Mɛni wa ma nyɛ maa pee kɛ tsɔɔ kaa waa kɛ he blɔ nɛ ɔ tsu we ní ngɛ blɔ yaya nɔ?\n13. Kaa Kristofohi ɔ, mɛni e sɛ kaa waa ngɔ he yemi nɛ wa ngɛ ɔ kɛ pee?\n13 Wɔ tsuo wa ngɛ he blɔ kaa wa maa hla huɛmɛ, tade, he dlami, kɛ hɛja jemi nɛ wa suɔ. Se ke wa ha nɛ wa suɔmi nya ní peemi ngɔ wɔ nyɔguɛ, nɛ wa kaseɔ je ɔ, lɔ ɔ maa tsɔɔ kaa wa ngɔ he yemi nɛ ɔ kɛ ‘ngɛ yayami pee, nɛ wa ngɛ nɔ lae.’ (Kane 1 Petro 2:16.) Nyɛ ko ha nɛ waa ngɔ he yemi nɛ wa ngɛ ɔ kaa ‘blɔ nya nɛ wa ná nɛ waa kɛ maa pee níhi nɛ wa nɔmlɔ tso ɔ suɔ.’ Mohu ɔ, nyɛ ha nɛ waa fia wa pɛɛ si kaa wa maa ‘pee nɔ́ tsuaa nɔ́ kɛ wo Mawu hɛ mi nyami.’—Gal. 5:13; 1 Kor. 10:31.\n14. Ke waa kɛ wa hɛ fɔɔ Yehowa nɔ ɔ, kɛ wa maa ngɔ he blɔ nɛ wa ngɛ kaa wa maa hla nɔ́ nɛ wa suɔ ɔ kɛ tsu ní ha kɛɛ?\n14 Blɔ kpa nɛ wa ma nyɛ maa gu nɔ kɛ po he blɔ nɛ wa ngɛ ɔ he piɛ ji kaa waa kɛ wa hɛ maa fɔ Yehowa nɔ konɛ e ye bua wɔ nɛ wa ko be huzu nɛ e to ha wɔ ɔ he. Lɛ pɛ ji nɔ ‘nɛ maa tsɔɔ wɔ bɔ nɛ waa ba wa je mi ha, konɛ e hi ha wɔ nitsɛmɛ.’ (Yes. 48:17) E sa nɛ waa je he si bami mi nɛ waa kplɛɛ Baiblo ɔ mi anɔkuale munyu nɛ nyɛɛ se nɛ ɔ nɔ: “Nɔmlɔ adesa ko be he wami ngɛ lɛ nitsɛ e wami nɔ. Pi nɔmlɔ adesa nitsɛ he wami nya ji kaa e maa pee kikɛ nɛ ɔ, loo kikɛ nɛ ɔ.” (Yer. 10:23) Nyɛ ko ha nɛ waa ngɔ wa hɛ kɛ fɔ wɔ nitsɛmɛ wa nɔ kaa bɔ nɛ Adam kɛ Israel bi atua tsɔli ɔmɛ pee ɔ. Mohu ɔ, nyɛ ha nɛ waa ‘ngɔ wa hɛ kɛ fɔ Yehowa nɔ kulaa.’—Abɛ 3:5.\nMO YƆSE KAA NI KPAHI HU NGƐ HE BLƆ KAA A MAA PEE NƆ́ NƐ A SUƆ\n15. Mɛni wa kaseɔ ngɛ sisi tomi mlaa nɛ ngɛ Galatia Bi 6:5 ɔ mi?\n15 Huzu nɛ ngɛ he yemi nɛ wa ngɛ ɔ he ɔ eko ji yɔsemi nɛ wa ma yɔse kaa ni kpahi hu ngɛ he blɔ kaa mɛ nitsɛmɛ a maa mwɔ a yi mi kpɔ. Mɛni he je? Akɛnɛ wɔ tsuo wa ngɛ he blɔ kaa wa maa hla nɔ́ nɛ wa suɔ he je ɔ, tsa pi be fɛɛ be nɛ Kristofohi enyɔ maa pee juɛmi kake. Ngɛ wa je mi bami kɛ wa jami mi hu ɔ, jã nɛ e ji. Mo kai sisi tomi mlaa nɛ ngɛ Galatia Bi 6:5. (Kane.) Ke wa yɔse kaa Kristofo no fɛɛ Kristofo no “maa tloo lɛ nitsɛ e tlomi” ɔ, wa maa kplɛɛ kaa ni kpahi hu ngɛ he blɔ kaa a maa hla nɔ́ nɛ mɛ nitsɛmɛ a suɔ.\nWa ma nyɛ maa mwɔ wɔ nitsɛmɛ wa yi mi kpɔ ngɛ nɔ́ ko he, nɛ waa kɛ wa he nile be ni kpahi a nɔ nyɛe (Hyɛ kuku 15)\n16, 17. (a) Ngɛ mɛni blɔ nɔ nɛ he blɔ nɛ a kɛ peeɔ nɔ́ nɛ nɔ suɔ ba pee nyagba ngɛ Korinto? (b) Mɛni blɔ nɔ Paulo gu kɛ tsu sane ɔ he ní, nɛ mɛni wa kaseɔ ngɛ enɛ ɔ mi?\n16 Ha nɛ wa susu Baiblo mi nɔ hyɛmi nɔ́ ko nɛ tsɔɔ kaa e sa nɛ wa je bumi kpo kɛ tsɔɔ ni kpahi ke ji a mwɔ a yi mi kpɔ ngɛ sane ko he ɔ he nɛ waa hyɛ. Ngɛ Korinto ɔ, a juaa lo nɛ eko ɔ a gbe kɛ ha amagahi ngɛ jua nɔ. Kristofohi nɛ a ngɛ Korinto ɔ hɛɛ juɛmi ekpaekpa ngɛ lo nɛ ɔ yemi he. A ti ni komɛ deɔ ke: ‘Akɛnɛ amagahi be he wami he je ɔ, waa kɛ he nile kpakpa ma nyɛ maa ye lo ɔ.’ Se ni komɛ nɛ be ko nɛ be ɔ, a jaa amagahi ɔ susuɔ kaa ke a ye lo nɛ ɔ, a ngɛ amaga jae. (1 Kor. 8:4, 7) Enɛ ɔ ji sane ko nɛ hɛdɔ ngɛ he, nɛ jinɛ e ko nyɛ ngɔ mi gbami kɛ ba asafo ɔ mi. Mɛni blɔ nɔ Paulo gu kɛ ye bua Kristofohi nɛ a ngɛ Korinto ɔ konɛ a le Mawu susumi ngɛ sane nɛ ɔ he?\n17 Kekleekle ɔ, Paulo ha nɛ a ti nɔ tsuaa nɔ le kaa ngma be hae nɛ a hɛ mɛ kɛ su Mawu he. (1 Kor. 8:8) Lɔ ɔ se ɔ, Paulo bɔ mɛ kɔkɔ kaa a ko ngɔ ‘he blɔ nɛ a ngɛ’ kaa a maa hla nɔ́ nɛ a suɔ ɔ kɛ tsu ní ngɛ blɔ ko nɔ nɛ ma ha nɛ a ‘nyɛmimɛ nɛ a hemi kɛ yemi mi wɛ ɔ nɛ pee yayami.’ (1 Kor. 8:9) Pee se ɔ, e fã nihi nɛ a he nile tsɔɔ mɛ kaa a ko ye lo ɔ hu kaa ke nɔ ko ye lo ɔ, a ko kojo lɛ. (1 Kor. 10:25, 29, 30) Enɛ ɔ he ɔ, e sa nɛ Kristofo no fɛɛ Kristofo no nɛ da e he nile nɔ kɛ mwɔ e yi mi kpɔ ngɛ sane nɛ he hia nɛ kɔɔ jami he nɛ ɔ he. Ke jã a, lɛɛ ke wa nyɛmi ko mwɔ e yi mi kpɔ ngɛ lɛ nitsɛ e sane nɛ e he hia we tsɔ he ɔ, anɛ e sa kaa waa kojo lɛ lo?—1 Kor. 10:32, 33.\n18. Mɛni blɔ nɔ o maa gu kɛ tsɔɔ kaa o bua jɔ he blɔ nɛ o ngɛ kaa o maa hla nɔ́ nɛ o suɔ ɔ he?\n18 Yehowa ha wɔ he blɔ kaa waa hla nɔ́ nɛ wa suɔ, konɛ wa ná he yemi nitsɛnitsɛ. (2 Kor. 3:17) Wa bua jɔ nike ní nɛ ɔ he wawɛɛ, ejakaa e haa nɛ wa náa he blɔ kɛ peeɔ juɛmi kɛ tsɔɔ ɔ bɔ nɛ wa suɔ Yehowa ha. Nyɛ ha nɛ waa ya nɔ nɛ waa tsɔɔ kaa wa bua jɔ nike ní nɛ he jua wa nɛ ɔ he. Wa ma nyɛ maa pee jã ke ji waa kɛ nike ní nɛ ɔ tsuɔ ní kɛ woɔ Mawu hɛ mi nyami, nɛ wa yɔseɔ kaa ni kpahi hu ngɛ he blɔ kaa a maa hla nɔ́ nɛ a suɔ.


Mawu Bɔfo Ko Bu Matsɛ Hezekia He | Baiblo Mi Ní Kasemi Kɛ Ha Jokuɛwi\nKANE NGƐ Acholi Afrikaans Albanian Amerika Mumuihi A Gbi Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Edo Efik English Estonian Ewe Fijian Finnish Fon French Ga Galician Garifuna Georgian German Germany Mumuihi A Gbi Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italy Mumuihi A Gbi Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexico Mumuihi A Gbi Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigeria Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Rutoro Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spania Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nNÍ KASEMI 55\nAsiria Nɔ Yemi ɔ ngɔ Israel wɛtso nyɔngma matsɛ yemi ɔ kɛ wo a nɔ yemi ɔ sisi konɛ a ye a nɔ. Senakerib, nɛ ji Asiria matsɛ ɔ suɔ kaa e maa ngɔ Yuda wɛtso enyɔ matsɛ yemi ɔ hu kɛ piɛɛ he. E bɔni Yuda ma amɛ ngɔmi kakaaka. Se ma nɛ e bua jɔ he kaa e maa ngɔ ji Yerusalɛm. Senakerib li kaa Yehowa ngɛ Yerusalɛm ma a he bue.\nHezekia nɛ ji Yuda matsɛ ɔ ha Senakerib sika fuu konɛ e ngmɛɛ Yerusalɛm ma a he. Senakerib ngɔ sika a mohu lɛɛ, se e tsɔ e ta buli ɔmɛ kɛ ho Yerusalɛm ya konɛ a ya tua ma a. Benɛ Yerusalɛm bi ɔmɛ na kaa e piɛ bɔɔ nɛ Asiria bi ɔmɛ maa su a he ɔ, a tsui po. Hezekia de mɛ ke: ‘Nyɛ ko ye gbeye. Asiria bi ɔmɛ a he wa mohu lɛɛ, se Yehowa ma ha nɛ wa he maa wa pe mɛ.’\nSenakerib tsɔ Rabshake ɔ nɛ ji e tsɔlɔ ɔ kɛ ho Yerusalɛm ya, konɛ e ya ye ma mi bi ɔmɛ a he fɛu. Rabshake ɔ ya da Yerusalɛm gbogbo ɔ se nɛ e kpa ngmlaa ke: ‘Yehowa be nyɛe maa ye bua nyɛ. Nyɛ ko ha nɛ Hezekia nɛ mlɔɔ nyɛ. Mawu ko be nyɛe ma kpɔ̃ nyɛ ngɛ wa dɛ.’\nHezekia sɔle nɛ e bi Yehowa nɔ́ nɛ e sa kaa e pee. Yehowa ha lɛ heto ke: ‘O tsui nɛ ko po ngɛ nɔ́ nɛ Rabshake ɔ de ɔ he. Senakerib be nyɛe maa ngɔ Yerusalɛm ma a.’ Lɔ ɔ se ɔ, Senakerib ngma womi kɛ ya ha Hezekia. E ngma ngɛ womi ɔ mi ke: ‘Moo lɛɛ moo ngmɛɛ ma a he ha wɔ. Yehowa be nyɛe ma he nyɛ yi wami.’ Hezekia sɔle nɛ e de ke: ‘Yehowa, i kpa mo pɛɛ nɛ o he wa yi wami, konɛ nɔ fɛɛ nɔ nɛ na kaa mo pɛ ji anɔkuale Mawu.’ Yehowa de Hezekia ke: ‘Asiria matsɛ ɔ be Yerusalɛm bae. Ma bu ye ma a he.’\nSenakerib susu kaa e be kɛe nɛ e maa ngɔ Yerusalɛm ma a. Asiria ta buli ɔmɛ ya to si ngɛ Yerusalɛm ma a se he ko. Se ligbi ko nyɔ mi ɔ, Yehowa tsɔ bɔfo ko kɛ ya lejɛ ɔ. Bɔfo ɔ gbe ta buli 185,000! Matsɛ Senakerib ta buli katsɛmɛ ɔmɛ tsuo gbo. Akɛnɛ a kpata Senakerib we bi ɔmɛ a hɛ mi he je ɔ, e kpale kɛ ho we mi ya. Yehowa bu Hezekia kɛ Yerusalɛm ma a he kaa bɔ nɛ e wo si ɔ. Ke o ngɛ Yerusalɛm jamɛ a be ɔ mi ɔ, anɛ o ko ngɔ o hɛ kɛ fɔ̃ Yehowa nɔ lo?\n‘Yehowa bɔfo ɔ buɔ nihi nɛ yeɔ Yehowa gbeye ɔ a he, nɛ e heɔ a yi wami.’—La 34:7\nSane bimihi: Kɛ Yehowa plɛ kɛ bu Yerusalɛm ma a he ha kɛɛ? Anɛ o he ye kaa Yehowa maa bu mo hu o he lo?\n2 Matsɛmɛ 17:1-6; 18:13-37; 19:1-37; 2 Kronika 32:1-23\n‘Oo Yehowa, I Ngɔ Ye Hɛ Kɛ Fɔ O Nɔ’\nMɛni o ma nyɛ maa kase ngɛ Hezekia nɔ hyɛmi nɔ́ ɔ mi nɛ maa ye bua mo konɛ o ngɔ o hɛ kɛ fɔ Yehowa Mawu nɔ kulaa?


Bɔ ni Obaafee Okase Nii Kɛsaa Ohe Kɛha Yehowa Odasefoi Akpeei\nKANEMƆ YƐ Afrikaans Ahanta Aja Albania Alur Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Assamese Attié Aukan Australia Mumuii Awiemɔ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Blɔfo Bolivia Mumuii Awiemɔ Boulou Brazil Mumuii Awiemɔ Bulgaria Cakchiquel (Western) Cambodia Catalan Cebuano Changana (Zimbabwe) Chavacano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinyanja Colombia Mumuii Awiemɔ Comorian (Ngazidja) Costa Rica Mumuii Awiemɔ Croatia Cuban Sign Language Czech Czech Mumuii Awiemɔ Damara Dangme Denmark Digor Douala Drehu Dusun Dutch Dutch Mumuii Awiemɔ Ecuador Mumuii Awiemɔ Efik Emberá (Catío) Esan Estonia Ewe Fante Faroese Fiji Filipi Mumuii Awiemɔ Finland Finland Mumuii Awiemɔ Fon Frafra French French Mumuii Awiemɔ Ga Galician Garifuna Georgia Germany Germany Mumuii Awiemɔ Ghana Mumuii Awiemɔ Gitonga Gokana Greenland Guadeloupean Creole Guarani Guarani (Bolivia) Guatemala Mumuii Awiemɔ Guerze Gujarat Gun Guna Guéré Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hmong (White) Hondura Mumuii Awiemɔ Huastec Hungary Hungary Mumuii Awiemɔ Hunsrik Iban Ibanag Ibinda Iceland Igbo Iloko India Mumuii Awiemɔ Indonesia Indonesia Mumuii Awiemɔ Ireland Isoko Italia Italia Mumuii Awiemɔ Japan Japan Mumuii Awiemɔ Javanese Jula Kabuverdianu Kabyle Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korea Korea Mumuii Awiemɔ Kpelle Krio Kurdish Kurmanji (Caucasus) Kwangali Kwanyama Kyangonde Lahu Laos Latgalian Latvia Lenje Lingala Lithuania Lomwe Low German Luganda Lugbara Lunda Luo Luvale Macedonia Macua Malagasy Malay Malayalam Malaysia Mumuii Awiemɔ Malta Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritia Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali New Zealand Mumuii Awiemɔ Ngabere Nias Nicaragua Mumuii Awiemɔ Nigerian Pidgin Niue Norway Nuer Nyungwe Nzema Okpe Oromo Ossetia Otomi (Mezquital Valley) Panaman Mumuii Awiemɔ Pangasinan Papiamento (Aruba) Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pilagá Pohnpei Poland Portugal Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Romania Mumuii Aweimɔ Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russia Russia Mumuii Awiemɔ Rutoro Réunion Creole Salvador Mumuii Awiemɔ Samoa Sango Saramacca Sarnami Sena Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovak Mumuii Awiemɔ Slovenia Solomon Islands Pidgin Somali Spania Spania Mumuii Awiemɔ Sranantongo Sunda Susu Swahili Swati Sweden Tagalog Tahiti Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai (Northeastern) Thailand Tigrinya Tiv Tlapanec Toabaite Tojolabal Tok Pisin Tokelau Tonga Totonac Tshwa Tsonga Turkey Turkmen Turkmen (Cyrillic) Tuvalu Twi Tzeltal Tzotzil Udmurt Uighur (Cyrillic) Ukrain Urdu Urhobo Uruguay Mumuii Awiemɔ Uzbek Uzbek (Roman) Valencian Venda Venezuela Mumuii Awiemɔ Vezo Vietnam Wallis Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Mumuii Awiemɔ Zulu\nKɛ́ Yehowa Odasefonyo ko kɛ bo miikase Biblia lɛ, ekolɛ omiaa ohiɛ akɛ obaakwɛ wolo ni nyɛkaseɔ lɛ mli kɛtsɔ hiɛ dani eba. Kɛ́ obaaná asafoŋ kpeei lɛ ahe sɛɛ kɛmɔ shi lɛ, ehi jogbaŋŋ akɛ ofee nakai nɔŋŋ dani oya. Kɛ́ oto gbɛjianɔ akɛ daa otsi lɛ obaakase nii dani oya lɛ, obaaná he sɛɛ waa.\nTaomɔ be kɛ he ni obaakase nii lɛ yɛ. Mɛɛ be onyɛɔ okaseɔ nii jogbaŋŋ? Leebi mra dani obaaje onitsumɔ shishi loo gbɛkɛ beni gbekɛbii lɛ ewɔ? Kɛ́ onyɛɛɛ okɛ bei pii akase nii po lɛ, kwɛmɔ akɛ be enyiɛ obaanyɛ okɛkase nii, ni omia ohiɛ akɛ ohaŋ nɔ ko agbala ojwɛŋmɔ. Taomɔ he ko ni yɔɔ dioo, ni ogbe redio, TV, kɛ mobail foŋ koni nɔ ko akagbala ojwɛŋmɔ. Kɛ́ osɔle dani oje nikasemɔ lɛ shishi lɛ, ebaaye ebua bo ni ojie ojwɛŋmɔ kɛjɛ nibii ni gbaa onaa yɛ shihilɛ mli lɛ anɔ, koni onyɛ okɛ ojwɛŋmɔ ama Nyɔŋmɔ Wiemɔ lɛ nɔ.—Filipibii 4:6, 7.\nFolɔmɔ otii lɛ ashishi, ni osaa ohe akɛ obaaha saji ahetoo. Dani obaaje nikasemɔ lɛ shishi lɛ, taomɔ oti titri ni yɔɔ nikasemɔ lɛ mli. Susumɔ saneyitso lɛ he, kwɛmɔ bɔ ni saneyitsei bibii lɛ kɔɔ saneyitso lɛ diɛŋtsɛ he, susumɔ mfonirii kɛ sanebimɔi ni akɛtiɔ otii ni yɔɔ nikasemɔ lɛ mli lɛ ahe. Agbɛnɛ, kanemɔ kukuji lɛ amli, ni otao sanebimɔi lɛ ahetoi. Kanemɔ ŋmalɛi ni atsɛ yisɛɛ lɛ, ni okwɛ bɔ ni amɛkɔɔ nikasemɔ lɛ he. (Bɔfoi lɛ Asaji 17:11) Kɛ́ ona sanebimɔ lɛ hetoo lɛ, kadimɔ loo folɔmɔ wiemɔi fioo komɛi ni yɔɔ kuku lɛ mli lɛ ashishi ni baaha okai hetoo lɛ. Kɛ́ otee asafoŋ kpeei lɛ, obaanyɛ owo onine nɔ ni oha hetoo kuku yɛ bo diɛŋtsɛ owiemɔ mli.\nKɛ́ osusu nibii srɔtoi ni akaseɔ daa otsi yɛ asafoŋ kpeei lɛ ashishi lɛ he jogbaŋŋ lɛ, obaaná nibii hei ofata ‘ojwetri’ ni ji Biblia mli nilee ni oyɔɔ lɛ he.—Mateo 13:51, 52.\nTe ooofee tɛŋŋ okase nii koni oha saji ahetoo yɛ asafoŋ kpeei ashishi lɛ?\nYɛ gbɛtsɔɔmɔi ni akɛha nɛɛ naa lɛ, saamɔ ohe kɛha Buu-Mɔɔ Nikasemɔ loo Asafoŋ Biblia Nikasemɔ lɛ. Mɔ ni kɛ bo kaseɔ Biblia lɛ baanyɛ aye abua bo ni osaa ohe yɛ sane ni obaasumɔ ni oha hetoo yɛ asafoŋ kpeei ni baanyiɛ sɛɛ lɛ shishi.


Munyu Nɛ Woɔ Nɔ He Wami (Efeso Bi 4:29) | Mawu Suɔmi\nNyɛɛ Tu Munyu ‘Nɛ Hi Nɛ Woɔ Nɔ He Wami’\n“Munyu nɛ maa je nyɛ ti nɔ ko nya a, e ko pee nɔ́ nɛ ma puɛ nɔ, se mohu nɔ́ nɛ hi, nɛ e he hia, nɛ nɔ́ kpakpa ko maa je mi kɛ wo nɔ he wami.”—EFESO BI 4:29.\n1-3. (a) Mɛni ji nike ní kake ko nɛ Yehowa ha wɔ, nɛ mɛni maa tsɔɔ kaa waa kɛ tsu we ní ngɛ blɔ kpakpa nɔ? (b) Loko wa ma nyɛ maa hi Mawu suɔmi ɔ mi ɔ, kɛ e sa kaa waa ngɔ nike ní nɛ ji munyu tumi ɔ kɛ tsu ní ha kɛɛ?\nKE O ha nɔ ko nɛ o suɔ e sane nike ní ko, nɛ e je blɔ nɛ e puɛ nɔ́ ɔ, kɛ o maa nu he ha kɛɛ? Waa ngɔ lɛ kaa o ha nɔ ɔ lɔle, nɛ o ba ná le kaa e hɛɛ lɔle ɔ basabasa nɛ e kɛ plaa nihi. Anɛ e be mo dɔe lo?\n2 Nyɛmi nɛ wa ngɛ nɛ wa tuɔ munyu nɛ nihi nuɔ sisi ɔ ji nike ní nɛ je Yehowa, “nike ní kpakpa, kɛ níhi nɛ hi kɛ pi si” a Halɔ ɔ ngɔ. (Yakobo 1:17) E ha we lohwehi nike ní nɛ ɔ eko. Nike ní nɛ ɔ yeɔ bua wɔ nɛ wa jeɔ wa susumihi kɛ wa he numihi kpo ha nihi. Se kaa bɔ nɛ nɔ ko ma nyɛ maa hɛɛ lɔle basabasa a, wa ma nyɛ maa ngɔ nike ní nɛ ɔ kɛ tsu ní ngɛ blɔ yaya nɔ. Ke wa tuɔ munyu nɛ haoɔ nɔ, nɛ e yeɔ nɔ tsui ɔ, e dɔɔ Yehowa!\n3 Loko wa ma nyɛ maa hi Mawu suɔmi ɔ mi ɔ, e sa nɛ waa ngɔ nike ní nɛ ji munyu tumi nɛ Mawu ha wɔ ɔ kɛ tsu ní bɔ nɛ e suɔ. Yehowa tsɔɔ wɔ munyuhi nɛ saa e hɛ mi. E Munyu ɔ de ke: “Munyu nɛ maa je nyɛ ti nɔ ko nya a, e ko pee nɔ́ nɛ ma puɛ nɔ, se mohu nɔ́ nɛ hi, nɛ e he hia nɛ nɔ́ kpakpa ko maa je mi kɛ wo nɔ he wami. Kɛkɛ ɔ, e maa pee dloomi kɛ ha nihi nɛ ngɛ nyɛ tue bue ɔ.” (Efeso Bi 4:29) Ha nɛ wa susu níhi nɛ nyɛɛ se nɛ ɔ a he nɛ waa hyɛ. Nɔ́ he je nɛ e sa kaa waa hyɛ wa munyu tutui saminya, munyuhi nɛ sɛ kaa waa tu, kɛ bɔ nɛ wa ma nyɛ maa tu munyu nɛ “nɔ́ kpakpa ko maa je mi kɛ wo nɔ he wami” ha.\nNƆ́ HE JE NƐ E HE HIA KAA WAA HYƐ WA MUNYU TUTUI SAMINYA\n4, 5. Mɛni Baiblo mi abɛ komɛ de ngɛ he wami nɛ wa nya mi munyu ngɛ ɔ he?\n4 Yi mi tomi kake he je nɛ e he hia kaa waa hyɛ wa munyu tutui saminya ji kaa wa nya mi munyu ngɛ he wami. Abɛ 15:4 ɔ de ke: “Munyu blɛuu kɛ he jɔmi baa; se ke sisimi ba je mi pɛ e gbeɔ nɔ mumi.” * Bɔ nɛ nyu haa tso nɛ ngɛ gboe he wami ɔ, jã nɔuu nɛ munyu blɛuu hu haa nihi nɛ nuɔ ɔ he jɔmi. Se ke waa kɛ wa lilɛ tuɔ munyu yaya a, lɔ ɔ ma nyɛ maa ye ni kpahi awi. Niinɛ, munyuhi nɛ wa tuɔ ɔ ngɛ he wami. E ma nyɛ maa ye nɔ awi, nɛ e ma nyɛ maa wo nɔ he wami.—Abɛ 18:21.\n5 Abɛ kpa ko tsɔɔ bɔ nɛ wa nya mi munyu ngɛ he wami ha a heii. E de ke: “Munyu nɛ a tuɔ kɛkɛ nɛ juɛmi be mi ɔ, e yeɔ nɔ awi kaa klaate.” (Abɛ 12:18) Munyuhi nɛ a tuɔ kɛkɛ nɛ a susuu we he ɔ, ma nyɛ maa ye nɔ awi nɛ e puɛ nihi a kpɛti. Anɛ nɔ ko nya mi munyu gbɔ o tsui wawɛɛ hyɛ kaa bɔ nɛ klaate gbɔɔ nɔ ɔ lo? Se abɛ nɛ ɔ nɔuu de nɔ́ kpa ko nɛ jɔɔ nɔ bua. E de ke: “Ní lelɔ nya mi munyu tsaa nɔ.” Munyu kpakpahi nɛ nɔ nɛ jeɔ Mawu nile kpo tuɔ ɔ jɔɔ nɔ tsui he, nɛ e dlaa nihi a kpɛti. Anɛ o ma nyɛ ma kai benɛ munyu ngɔngɔɛ ko nɛ nɔ ko tu ɔ jɔɔ o tsui he lo? (Kane Abɛ 16:24.) Akɛnɛ wa le kaa wa nya mi munyu saa ni kpahi a he he je ɔ, wa sume kaa waa ngɔ wa munyu tutui kɛ plaa nihi, mohu ɔ, e sa nɛ wa kɛ tsa mɛ.\nMunyu blɛuu jɔɔ nɔ bua\n6. Mɛni he je e yee ha wɔ kaa wa ma kudɔ wa lilɛ?\n6 Ke wa bɔ mɔde wawɛɛ kaa wa ma kudɔ wa lilɛ ɔ po ɔ, wa be nyɛe ma kudɔ lɛ kɛ pi si. Enɛ ɔ he ɔ, yi mi tomi enyɔne he je nɛ e he hia kaa waa hyɛ wa munyu tutui saminya a ji kaa: Yayami nɛ ngɛ wa he kɛ mluku nɛ wa yi ɔ haa waa kɛ wa lilɛ tuɔ munyuhi nɛ sɛ. Munyuhi nɛ wa tuɔ ɔ jee wa tsui mi, nɛ “adesa tsui mi susumi ɔ, yayami sɔuu.” (1 Mose 8:21, NW; Luka 6:45) Enɛ ɔ he ɔ, wa lilɛ mi kɔmi yee ha wɔ wawɛɛ. (Kane Yakobo 3:2-4.) E ngɛ mi kaa wa be nyɛe ma kudɔ wa lilɛ ɔ kɛ pi si mohu lɛɛ, se wa ma nyɛ maa bɔ mɔde daa kaa wa ma kudɔ lɛ bɔ nɛ sa. Kaa bɔ nɛ nɔ ko nɛ ngɛ pa wue kɛ yaa he nɛ pa a hia kɛ je ɔ bɔɔ mɔde kaa nyu ɔ nɛ ko kpale lɛ se ɔ, jã nɔuu e sa kaa wɔ hu waa bɔ mɔde kaa wa maa ye fa tɔmi nɛ haa waa kɛ wa lilɛ tuɔ munyu yayahi ɔ nɔ.\n7, 8. Mɛni he je nɛ wa maa bu munyuhi nɛ wa tuɔ ɔ he akɔtaa ha Yehowa a?\n7 Yi mi tomi etɛne he je nɛ e sa kaa waa hyɛ wa munyu tutui ji kaa wa maa bu akɔtaa ha Yehowa ngɛ munyuhi nɛ wa tuɔ ɔ a he. Pi wa nyɛmi nɔmlɔ he pɛ nɛ munyuhi nɛ wa tuɔ ɔ saa, se mohu e saa huɛ bɔmi nɛ ngɛ waa kɛ Yehowa wa kpɛti ɔ hu he. Yakobo 1:26 de ke: “Anɛ nyɛ ti nɔ ko susuu kaa e ngɛ Mawu jae bɔ nɛ sa lo? Jamɛ a nɔ ɔ, e kɔ e lilɛ mi. Ke e kɔɛ e lilɛ mi ɔ, tsa pi Mawu nɛ e ngɛ jae, se lɛ nitsɛ e he kɛkɛ nɛ e ngɛ sisie.” * Kaa bɔ nɛ wa na ngɛ yi nɛ sɛ hlami ɔ mi ɔ, wa munyu tutui saa jami nɛ wa jaa Yehowa a he. Ke wa kɔɛ wa lilɛ mi, nɛ wa tuɔ munyu yayahi nɛ yee nɔ tsui ɔ, lɛɛ níhi tsuo nɛ wa tsuɔ ngɛ Mawu sɔmɔmi mi ɔ ma nyɛ maa pee yaka ngɛ Mawu hɛ mi. Niinɛ, enɛ ɔ tsɔɔ kaa e sa nɛ waa hyɛ wa lilɛ nɔ saminya.—Yakobo 3:8-10.\n8 E ngɛ heii kaa wa ngɛ yi mi tomi kpakpahi a he je nɛ e sa kaa waa hyɛ wa munyu tutui nɛ hi. Loko wa ma susu munyuhi nɛ woɔ nɔ he wami ɔ he ɔ, ha nɛ wa susu munyuhi nɛ e sɛ kaa e jee anɔkuale Kristofo no nya a he.\nMUNYUHI NƐ WOƆ NƆ KƆNI MI NYU\n9, 10. (a) Mɛni munyuhi pɔ he ngɛ je ɔ mi mwɔnɛ ɔ? (b) Mɛni he je e sa kaa waa yu wa he ngɛ yakayaka munyuhi a tumi he ɔ? (Hyɛ sisi ningma a hulɔ.)\n9 Yakayaka munyu tumi. Mwɔnɛ ɔ, nɔ jɛmi, yakayaka ní tsuami, kɛ munyu yaya kpahi ji nɔ́ nɛ pɔ he ngɛ je ɔ mi. Nihi babauu li munyu tumi, lɔ ɔ he ɔ, munyuhi tsuo nɛ a tuɔ ɔ peeɔ jɛmi gbi. Behi fuu ɔ, nihi nɛ woɔ nihi a nya muɔ kɛ jeɔ a hɛja a tuɔ yakayaka munyuhi kɛ bɔmi nami he munyuhi konɛ nihi nɛ muɔ. Se ke nɔ ko ngɛ yakayaka munyu tue ɔ, e sɛ nɛ waa muɔ. Maa pee jeha 2,000 ji nɛ ɔ, bɔfo Paulo wo Kolose asafo ɔ ga kaa “munyu yaya” ko nɛ ko je a nya. (Kolose Bi 3:8) “Fɛu yemi munyuhi nɛ sɛ” piɛɛ níhi nɛ Paulo de Efeso asafo ɔ ke, ‘e sɛ kaa a woɔ ta tete’ ngɛ anɔkuale Kristofohi a kpɛti ɔ he.—Efeso Bi 5:3, 4.\n10 Ke nɔ ko tuɔ munyu yayahi ɔ, nɔ ɔ woɔ Yehowa mi mi la, nɛ e woɔ nihi nɛ suɔ Yehowa a hu a mi mi la. Niinɛ, suɔmi nɛ wa ngɛ ha Yehowa a maa wo wɔ he wami konɛ waa yu wa he ngɛ munyu yayahi a tumi he. Benɛ Paulo ngɛ ‘he lo ɔ ní tsumi’ ɔmɛ tsɔɔe ɔ, e wo “mu ní tsumi” ta. Munyu yaya tumi piɛɛ mu ní tsumi he. (Galatia Bi 5:19-21) Enɛ ɔ ji hɛdɔ sane. Ke nɔ ko tuɔ yakayaka munyuhi aloo munyu yaya kpahi nɛ a bɔ lɛ kɔkɔ si abɔ, se e tsakee we ɔ, a ma nyɛ maa fie lɛ kɛ je asafo ɔ mi. *\n11, 12. (a) Ngɛ mɛni blɔ nɔ nɔ he munyu tumi ma nyɛ maa pee sieku yemi? (b) Mɛni he je e sa nɛ Yehowa jali nɛ yu a he ngɛ nɔ guɛ gbemi he?\n11 Sieku yemi, nɔ he guɛ gbemi. Nihi suɔ kaa a maa tu nihi a he munyu. Anɛ nɔ he munyu tumi tsuo lɛ e hí lo? Ke tsa pi nɛ wa ngɛ nɔ ɔ he guɛ gbee se mohu wa ngɛ nɔ ɔ he munyu kpakpa tue, kaa eko ɔ, nɔ ko nɛ a baptisi lɛ ehe aloo nɔ ko nɛ hia he wami womi ɔ, tɔmi ko be he. Kristofohi nɛ a hi si ngɛ kaseli ɔmɛ a be ɔ mi ɔ susuɔ a sibi a he wawɛɛ nɛ a tuɔ a sibi a he munyu kpakpahi. (Efeso Bi 6:21, 22; Kolose Bi 4:8, 9) Se nɔ he munyu tumi ma nyɛ maa pee sieku yemi ke nɔ́ nɛ wa ngɛ dee ɔ pi anɔkuale, loo e ma ha nɛ nihi maa le nɔ ɔ laami mi sanehi. Nɔ́ nɛ hɛdɔ ngɛ he pe kulaa ji, nɛ́ wa maa gbe nɔ ɔ he guɛ. Womi ko tsɔɔ nɔ he guɛ gbemi sisi kaa ‘lakpa munyuhi nɛ a poɔ nɛ a deɔ kɛ puɛɔ nɔ biɛ.’ Kaa nɔ hyɛmi nɔ́ ɔ, Farisi bi ɔmɛ po lakpa munyuhi kɛ puɛ Yesu biɛ. (Mateo 9:32-34; 12:22-24) Behi fuu ɔ, pɛ ji nɔ́ nɛ nɔ he guɛ gbemi ngɔɔ kɛ baa.—Abɛ 26:20.\n12 Nihi nɛ ngɔɔ a lilɛ kɛ gbeɔ nihi a he guɛ aloo a woɔ nihi a kpɛti pɛ ɔ, Yehowa bua jɔɛ a he kulaa. E sume nihi nɛ ‘woɔ a nyɛmimɛ a kpɛti pɛ.’ (Abɛ 6:16-19) Hela munyungu nɛ a tsɔɔ sisi ke “nɔ he guɛ gbelɔ” ɔ ji di·aʹbo·los. Enɛ ɔ ji biɛ kpa nɛ a kɛ tsɛɛ Satan. Lɛ ji “Abosiami,” nɔ yayami nɛ gbe Mawu he guɛ ɔ nɛ. (Kpojemi 12:9, 10) Wa sume kaa wa munyu tutui nɛ ha nɛ waa pee kaa Abosiami kɔkɔɔkɔ. Nihi nɛ gbeɔ nɔ he guɛ nɛ lɔ ɔ ngɔɔ he lo ɔ ní tsumihi kaa ‘pɛ’ kɛ ‘mi gbamihi’ kɛ baa a be asafo ɔ mi nyɛe maa hi. (Galatia Bi 5:19-21) Enɛ ɔ he ɔ, loko o ma de nɔ́ ko nɛ o nu ngɛ nɔ ko he ɔ, mo bi o he ke: ‘Anɛ munyu nɛ ɔ ji anɔkuale lo? Anɛ e sa kaa ma de nɔ ko lo? Anɛ e he hia kaa nɔ kpa ko nɛ nu lo?’—Kane 1 Tesalonika Bi 4:11.\n13, 14. (a) Kɛ nɔ jɛmi ma nyɛ maa pee nihi ha kɛɛ? (b) Mɛni he je nɛ ke nɔ ko ngɔ nɔ jɛmi kɛ pee e ní tsumi ɔ, e ngɔ e he kɛ ngɛ oslaa mi woe ɔ?\n13 Nɔ jɛmi. Kaa bɔ nɛ wa na kɛ sɛ hlami ɔ, wa nya mi munyu ma nyɛ maa plaa nɔ. Ngɛ anɔkuale mi ɔ, akɛnɛ wa yi mluku ɔ he je, wɔ tsuo wa deɔ ní komɛ be komɛ nɛ pee se ɔ, wa piaa wa he. Se Baiblo ɔ bɔ wɔ kɔkɔ ngɛ munyu komɛ nɛ e sɛ kaa Kristofohi tuɔ ngɛ we mi aloo asafo ɔ mi ɔ he. Paulo wo Kristofohi ga ke: “Nyɛ ha nɛ mi mi doomi, hɛdɔ, mi mi la, kɛ muklii mi fumi se nɛ po ngɛ nyɛ kpɛti. Nyɛɛ ngmɛɛ pɛ, kɛ nɔ jɛmi basabasa, kɛ ninyɛ tsuo he.” (Efeso Bi 4:31) Baiblo sisi tsɔɔmi kpahi tsɔɔ “nɔ jɛmi” sisi ke, “munyu yayahi,” kɛ “munyuhi nɛ yeɔ nɔ awi.” Nɔ jɛmi kɛ biɛ yayahi nɛ a kɛ tsɛɛ nɔ ngɛ e se, kɛ nɔ hɛ mi munyu tumi be tsuaa be ɔ ma nyɛ ma ha zo maa gbe nɔ, nɛ e maa pee lɛ kaa e he be se nami. Akɛnɛ jokuɛwi a juɛmi nya wɛ, nɛ a kɛ a hɛ fɔɔ nihi a nɔ he je ɔ, mɛ titli ji nihi nɛ jɛmi yeɔ mɛ awi pe kulaa.—Kolose Bi 3:21.\n14 Baiblo ɔ tu munyu kɛ si nihi nɛ a kɛ nɔ jɛmi pee a ní tsumi ɔ. Ke nɔ ko pɔɔ nɔ jɛmi, nɛ a bɔ lɛ kɔkɔ si abɔ, se e tsakee we ɔ, e ngɔ e he kɛ ngɛ oslaa mi woe, ejakaa a ma nyɛ maa fie lɛ kɛ je asafo ɔ mi. Nɛ e ma nyɛ maa ba hu kaa e be wami náe ngɛ je ehe ɔ mi. (1 Korinto Bi 5:11-13; 6:9, 10) Lɛɛ, e ngɛ heii kaa wa be nyɛe maa hi Mawu suɔmi ɔ mi ke wa tuɔ munyuhi nɛ a he tsɔ we, lakpa munyuhi, aloo wa jɛɛ nɔ. Munyuhi kaa jã a woɔ nɔ kɔni mi nyu.\nMUNYU KPAKPAHI NƐ ‘WOƆ NƆ HE WAMI’\n15. Mɛni ji munyuhi nɛ ‘hi nɛ woɔ nɔ he wami’?\n15 Kɛ wa ma plɛ kɛ ngɔ nike ní nɛ ji munyu tumi ɔ kɛ tsu ní konɛ e sa Mawu hɛ mi ha kɛɛ? Mo kai kaa Mawu Munyu ɔ wo wɔ ga kaa waa tu ‘munyuhi nɛ hi nɛ woɔ nɔ he wami.’ (Efeso Bi 4:29) Ke wa tuɔ munyuhi nɛ woɔ nɔ he wami, nɛ haa nɔ nane pii si ɔ, Yehowa bua jɔɔ he. Ja wa susu níhi a he saminya loko wa ma nyɛ maa tu munyuhi kaa jã. Baiblo ɔ wui wɔ munyu tumi he mlaahi pɔtɛɛ, nɛ jã kɛ̃ a ngmɛ munyuhi pɔtɛɛ nɛ a ji “munyu kpakpa” nɛ e sa kaa waa tu ɔ ngɛ mi hulɔ. (Tito 2:8) Loko wa ma nyɛ maa tu munyuhi nɛ ‘hi nɛ woɔ nɔ he wami ɔ,’ e sa kaa wa ha nɛ oti etɛ komɛ nɛ kɔɔ munyuhi nɛ woɔ nɔ he wami he ɔ nɛ hi wa juɛmi mi. Lɔ ɔmɛ ji: E sa kaa e pee munyu kpakpa, munyu nɛ ji anɔkuale, kɛ munyu nɛ sa. Ke oti nɛ ɔmɛ ngɛ wa juɛmi mi ɔ, lɛɛ ha nɛ wa susu munyu pɔtɛɛ komɛ nɛ woɔ nɔ he wami ɔ a he nɛ waa hyɛ.—Hyɛ daka nɛ ji, “ Anɛ Ye Munyu Tutui Woɔ Nɔ He Wami Lo?”\nANƐ YE MUNYU TUTUI WOƆ NƆ HE WAMI LO?\nSisi tomi mlaa: “Nyɛ ha nɛ munyu nɛ maa je nyɛ nya a nɛ ngɔ.”—Kolose Bi 4:6.\nMunyu komɛ nɛ e sa kaa o bi o he\nMɛni be i de nɔ́ ko pɔtɛɛ kɛ je nɔ ko yi?—1 Korinto Bi 11:2; Kpojemi 2:1-3.\nAnɛ i jeɔ bumi kpo ha nihi kɛ gu i kpa mo pɛɛ, kɛ mo tsumi nɛ i deɔ ɔ nɔ lo?—1 Mose 19:2; Yohane 11:41.\nKe i kɛ nihi ngɛ ní sɛɛe ɔ, anɛ i pɔɔ níhi nɛ kɔɔ imi nitsɛ ye he ɔ demi, aloo i haa mɛ blɔ kaa mɛ hu a je a susumihi kɛ a he numihi kpo?—Filipi Bi 2:3, 4; Yakobo 1:19.\nAnɛ i ngɔɔ níhi nɛ i le ngɛ nihi a he ɔ kɛ woɔ mɛ he wami aloo i kɛ woɔ a kɔni mi nyu?—Abɛ 15:1, 2.\nKɛ i susuɔ ngɛ yakayaka munyu tumi he ha kɛɛ, nɛ mɛni ye susumi ɔ tsɔɔ ngɛ nɔ́ nɛ ngɛ ye tsui mi ɔ he?—Luka 6:45; Yakobo 3:10, 11.\n16, 17. (a) Mɛni he je e sa kaa wa je nihi a yi? (b) Ngɛ asafo ɔ kɛ weku ɔ mi ɔ, mɛni ji níhi nɛ wa ma nyɛ maa da nɔ kɛ je nihi a yi?\n16 Moo je o tsui mi nɛ o je nihi a yi. Yehowa kɛ Yesu le bɔ nɛ nɔ yi jemi he hia ha. (Mateo 3:17; 25:19-23; Yohane 1:47) E sa nɛ wɔ Kristofohi hu waa bɔ mɔde kaa wa maa je wa tsui mi kɛ je nihi a yi. Mɛni he je? Abɛ 15:23 ɔ de ke: “Munyu nɛ a tu ngɛ be nɛ sa mi ɔ, hyɛ bɔ nɛ e hi ha!” Mo bi o he ke: ‘Ke nɔ ko je ye yi ɔ, kɛ e peeɔ mi ha kɛɛ? Anɛ e jɔɔ ye bua, nɛ e woɔ mi gɛjɛmi lo?’ Niinɛ, ke nɔ ko je e tsui mi nɛ e je o yi ɔ, lɔ ɔ haa nɛ o leɔ kaa nihi toɔ o he hɛ, a susuɔ o he, nɛ mo nitsɛ o maa na kaa o bɔ mɔde. Yi jemi munyuhi haa nɛ o nɔ gbagba tee, nɛ e woɔ mo he wami konɛ hwɔɔ se ɔ, o pee pe jã po. Akɛnɛ ke nɔ ko je o yi nɛ o bua jɔɔ he je ɔ, anɛ e sɛ kaa mo hu o je nihi a yi lo?—Kane Mateo 7:12.\n17 Mo ha nɛ e pee o su kaa o ma hla ní kpakpahi ngɛ nihi a he konɛ o da nɔ kɛ je a yi. Ngɛ asafo ɔ mi ɔ, eko ɔ, a kɛ ní peemi ko wo nɔ ko dɛ nɛ e dla e he saminya nɛ e ba pee, aloo o na niheyo aloo yiheyo ko nɛ ngɛ mɔde bɔe kaa e maa su Mawu jami mi oti ko he, aloo o na nɔmoyo aloo yomoyo ko nɛ e bɔɔ mɔde kaa e maa ba asafo mi kpehi daa. O tsui mi nɛ o maa je kɛ je a yi ɔ, maa ta a tsui he, nɛ e maa wo mɛ he wami konɛ a fĩ si. Ngɛ weku ɔ mi hu ɔ, e he hia nɛ hunomɛ nɛ a je a yi ɔmɛ a yi nɛ a na mɛ si, nɛ jã kɛ̃ nɛ e he hia kaa yigbayihi hu nɛ a pee. (Abɛ 31:10, 28) Ngɛ jokuɛwi titli a blɔ fa mi ɔ, ke a na kaa nihi susuɔ a he nɛ a bua jɔ a he ɔ, lɔ ɔ woɔ mɛ he wami wawɛɛ. Bɔ nɛ pu la kɛ nyu haa nɛ tso bɔɔ ɔ, jã nɛ yi jemi hu haa nɛ jokuɛwi plɔkeɔ. Fɔli, nyɛ hla blɔ slɔɔtohi a nɔ nɛ nyɛ maa gu kɛ je nyɛ bimɛ a yi ngɛ su kpakpahi nɛ a jeɔ kpo kɛ a mɔde bɔmi ɔmɛ a he. Yi jemi kaa jã a maa wo mɛ gɛjɛmi, nɛ a nɔ gbagba maa te, nɛ e maa wo mɛ he wami, kɛkɛ ɔ, a maa bɔ mɔde kaa a maa pee nɔ́ nɛ da be tsuaa be.\n18, 19. Mɛni he je e sa kaa waa bɔ mɔde wawɛɛ kaa wa maa wo wa nyɛmimɛ Kristofohi a bua a, nɛ mɛni blɔ nɔ wa ma nyɛ maa gu kɛ pee enɛ ɔ?\n18 Moo wo nihi he wami nɛ o wo a bua hulɔ. Yehowa susuɔ nihi nɛ e fĩ mɛ kɛ ‘nihi nɛ a hao’ ɔ a he. (Yesaya 57:15) E Munyu ɔ woɔ wɔ ga ke, “nyɛɛ wo nyɛ sibi he wami,” nɛ “nyɛɛ wo ni nɛmɛ nɛ be tsui ɔ he wami.” (1 Tesalonika Bi 5:11, 14) Wa ma nyɛ ma ná nɔ mi mami kaa Mawu naa mɔde nɛ wa bɔɔ kaa wa maa wo wa nyɛmimɛ Kristofohi nɛ aywilɛho hyi a tsui mi ɔ he wami ɔ, nɛ e bua jɔɔ he.\nYehowa bua jɔɔ ke wa tuɔ munyuhi nɛ woɔ nihi he wami\n19 Se mɛni o ma nyɛ ma de kɛ wo o nyɛmi Kristofo no nɛ e kɔni mi jɔ̃ loo e hao ɔ he wami? Ko susu kaa e sa kaa o hla e haomi ɔ nya tsaba ha lɛ kokooko. Behi fuu ɔ, munyu kpiti ko kɛkɛ nɛ o maa tu ɔ ji nɔ́ nɛ hia nɔ ɔ. Mo de nɔ nɛ hao ɔ ke o susuɔ e he. Mo de lɛ ke o suɔ kaa o kɛ lɛ ma bla kɛ sɔle; o ma nyɛ ma bi Yehowa nɛ e ye bua lɛ konɛ e na bɔ nɛ nyɛmimɛ kɛ Mawu suɔ lɛ ha. (Yakobo 5:14, 15) Moo ma nɔ mi ha lɛ kaa e he hia, nɛ e he ngɛ se nami ngɛ asafo ɔ mi. (1 Korinto Bi 12:12-26) Moo kane ngmami ko nɛ woɔ nɔ he wami ha lɛ konɛ e ná nɔ mi mami kaa Yehowa susuɔ e he nitsɛnitsɛ. (La 34:18; Mateo 10:29-31) Atsinyɛ jemi ko be he kaa be bɔɔ nɛ o ma ná ha nɔ nɛ hao nɛ o kɛ lɛ maa sɛɛ ní “kpakpa” kɛ je o tsui mi ɔ maa ye bua lɛ, nɛ e maa na kaa o suɔ lɛ nɛ o fiɛ we e he.—Kane Abɛ 12:25.\n20, 21. Mɛni ji otihi nɛ haa ga womi nuu tso?\n20 Ga womi kpakpa. Akɛnɛ wa ji adesahi nɛ yi mluku he je ɔ, wa hia ga womi be tsuaa be. Baiblo ɔ woɔ wɔ he wami ke: “Bu ga womi tue, nɛ o ha a tu mo slɔmi munyu, konɛ o na nile nɛ o kɛ bu o he hwɔɔ se.” (Abɛ 19:20) Pi asafo mi nikɔtɔmahi pɛ nɛ a woɔ nɔ ga. Fɔli woɔ a bimɛ ga. (Efeso Bi 6:4) Nyɛmimɛ yihi nɛ a nane pi si woɔ yihewi ga. (Tito 2:3-5) Suɔmi nɛ wa ngɛ ha nihi ɔ woɔ wɔ he wami nɛ wa woɔ mɛ ga ngɛ blɔ nɛ e be mɛ haoe nɛ a bua maa jɔ he ɔ nɔ. Mɛni maa ye bua wɔ konɛ waa wo nihi ga jã? Mo susu otihi etɛ nɛ haa nɛ ga womi nuu tso ɔ he nɛ o hyɛ. Ga wolɔ ɔ su kɛ yi mi tomi nɛ e hɛɛ, nɔ́ nɛ e ngɔ e ga womi ɔ kɛ da nɔ, kɛ bɔ nɛ e ma plɛ kɛ wo ga a ha.\n21 Ga womi nɛ nuu tso ɔ daa si ngɛ ga wolɔ ɔ nɔ. Mo bi o he ke, ‘Mɛni be nɛ ke a wo mi ga a, e yi ha mi kaa ma pɛtɛ he?’ Ke o le kaa nɔ nɛ ngɛ mo ga a woe ɔ susuɔ o he, nɛ pi abofu nya loo yi mi tomi yaya ko he je nɛ e ngɛ mo ga a woe ngɛ ɔ, e nɔ kplɛɛmi yi. Lɔ ɔ he ɔ, ke o ngɛ nihi ga woe ɔ, anɛ e sɛ kaa o hɛɛ su kɛ yi mi tomi nɛ ɔ nɔuu lo? Jehanɛ se hu ɔ, ga womi kpakpa daa Mawu Munyu ɔ nɔ. (2 Timoteo 3:16) Ke wa tsɛ ngmami ko se kɛ je Baiblo ɔ mi tɛ̃ɛ jio, wa tsɛ we ngmami ko tɛ̃ɛ jio, e sa nɛ wa ga womi ɔ nɛ da Ngmami ɔ nɔ. Enɛ ɔ he ɔ, e sa kaa asafo mi nikɔtɔmahi nɛ hyɛ nɛ hi nɛ a ko ngɔ mɛ nitsɛmɛ a susumihi kɛ fĩ nihi a nɔ; jã kɛ̃ nɛ a ko plɛ Ngmami ɔ hɛ mi kɛ bu si nɛ a kɛ fĩ mɛ nitsɛmɛ a susumihi a se. Jehanɛ se hu ɔ, ga womi nuu tso ke a kɛ ha ngɛ blɔ nɛ da nɔ. Ga womi nɛ mi mi jɔmi ngɛ mi kaa nɔ́ nɛ a wo lɛ ngo ɔ nɔ kplɛɛmi yi, nɛ e gbi nɔ zo hulɔ.—Kolose Bi 4:6.\n22. Kɛ o mwɔ o yi mi kpɔ kaa o maa ngɔ nike ní nɛ ji munyu tumi ɔ kɛ tsu ní ha kɛɛ?\n22 Niinɛ, munyu nɛ wa tuɔ ɔ ji nike ní nɛ he jua wa nɛ Mawu ha wɔ. E sa kaa suɔmi nɛ wa ngɛ ha Yehowa a nɛ wo wɔ he wami konɛ wa ko ngɔ nike ní nɛ ɔ kɛ tsu ní basabasa, mohu ɔ, wa kɛ tsu ní saminya. E sa nɛ wa kai kaa munyuhi nɛ wa tuɔ nihi ɔ ma nyɛ maa wo mɛ he wami nɛ e ma nyɛ maa wo a kɔni mi nyu hulɔ. Lɛɛ ha nɛ wa mia wa hɛ mi konɛ waa ngɔ nike ní nɛ ɔ kɛ tsu ní kɛ ‘wo nihi he wami’ kaa bɔ nɛ nɔ nɛ ha wɔ ɔ ngɛ hlae ɔ. Ke wa pee jã a, wa munyu tumi maa pee jɔɔmi ha nihi nɛ waa kɛ mɛ ngɛ he kake ɔ, nɛ e maa ye bua wɔ konɛ waa hi Mawu suɔmi ɔ mi.\n^ kk. 4 Hebri munyungu nɛ a tsɔɔ sisi ke “sisimi” ngɛ Abɛ 15:4 ɔ ma nyɛ maa tsɔɔ “nɔ́ kpɛ̃kpɛ̃ɛ̃, loo lakpa.”\n^ kk. 7 Hela munyu nɛ a tsɔɔ sisi ke “e he kɛkɛ nɛ e ngɛ sisie” ɔ sisi numi kpa hu ji “yaka.”—1 Korinto Bi 15:17.\n^ kk. 10 Munyu nɛ ji, “mu ní tsumi” nɛ a kɛ tsu ní ngɛ Ngmami ɔ mi ɔ kɔɔ yayamihi fuu a he. E ngɛ mi kaa pi mu ní tsumihi tsuo nɛ ke nɔ ko ngɔ e he kɛ wo mi nɛ asafo mi nikɔtɔma amɛ yeɔ e sane mohu lɛɛ, se a ma nyɛ maa fie nɔ ko kɛ je asafo ɔ mi ke e kɛ e he ya wo mu ní peepeehi a mi vii nɛ e tsakee we e tsui.—2 Korinto Bi 12:21; Efeso Bi 4:19; hyɛ “Sane Bimihi Nɛ Je Ní Kaneli A Ngɔ” nɛ ngɛ July 15, 2006 Blɛfo gbi Hwɔɔmi Mɔ ɔ mi ɔ.